**Z A P I S N I K**

**SA 13. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 28. studenog 2018.

13. sjednica Gradskog vijeća Grada Ivanić-Grada održana je dana 28. studenog 2018. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Laura Sadiković – savjetnica za pravne poslove

Prisutni članovi Gradskog vijeća:

Željko Pongrac, Željko Brezovečki, Sanda Špoljarić Carević, Milica Piličić, Lovorko Matković, Krešimir Ceranić, Irena Fučkar, Goran Leš, Krešimir Malec, Mirna Češković, Drago Dianek, Stjepan Klak, Igor Cepetić, Krešimir Golubić, Davor Srebačić

Odsutni: Žaklin Acinger Rogić, Branko Petrinec

Ostali prisutni:

1. Javor Bojan Leš - Gradonačelnik Grada Ivanić-Grada
2. Željko Posilović - zamjenik Gradonačelnika Grada Ivanić-Grada
3. Tamara Mandić – privremena pročelnica Upravnog odjela za financije, gospodarstvo, komunalne djelatnosti i prostorno planiranje
4. Tihana Vuković Počuč - privremena pročelnica Upravnog odjela za lokalnu samoupravu, pravne poslove i društvene djelatnosti
5. Tomislav Abramović - viši stručni suradnik - glavni komunalni redar
6. Laura Sadiković – savjetnica za pravne poslove
7. Anita Sušac – voditeljica Odsjeka za poljoprivredu
8. Mario Mikulić - direktor Komunalnog centra Ivanić-Grad d.o.o.
9. Sanja Radošević - direktorica IVAKOP d.o.o.
10. Tomislav Masten - direktor Vodoopskrbe i odvodnje Zagrebačke županije d.o.o.
11. Valentin Gadža – direktor Razvojne agencije IGRA d.o.o.
12. Senka Kušar Bisić – ravnateljica Knjižnice Ivanić-Grad
13. Dražen Malec – ravnatelj POU Ivanić-Grad
14. Dario Kezerić – zapovjednik Javne vatrogasne postrojbe Ivanić-Grad
15. Pero Krnjajić – predstavnik srpske nacionalne manjine
16. Obiteljski radio Ivanić d.o.o.
17. Portal Volim Ivanić

Predsjednik Gradskog vijeća g. Pongrac – otvorio je 13. sjednicu, te konstatirao kako je na sjednici od ukupno 17 trenutno prisutno 14 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen Zapisnik s 12. sjednice Gradskog vijeća.

Prije usvajanja dnevnog reda, predsjednik Gradskog vijeća g. Pongrac predložio je da se točka 1. dnevnog reda: Informacija o stavljanju u mirovanje iz osobnih razloga mandata vijećnice Tene Kovačević, razmatra prije aktualnog sata kako bi vijećnica Irena Fučkar mogla sudjelovati u radu sjednice.

Prijedlog je jednoglasno usvojen.

Gradsko vijeće jednoglasno je usvojilo sljedeći

**D N E V N I R E D**

1. Aktualni sat,
2. Informacija o stavljanju u mirovanje iz osobnih razloga mandata vijećnice Tene Kovačević,
3. Razmatranje prijedloga i donošenje Odluke o davanju prethodne suglasnosti na Pravilnik o zaštiti i obradi arhivskog i registraturnog gradiva Gradske knjižnice Ivanić-Grad,
4. Razmatranje Financijskog izvješća i Izvješća o poslovanju trgovačkog društva Vodoopskrba i odvodnja Zagrebačke županije d.o.o. za 2017. godinu i donošenje Zaključka o prihvaćanju istog,
5. Razmatranje prijedloga i donošenje Odluke o izmjeni Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada,
6. Razmatranje Financijskog izvješća i Izvješća o poslovanju trgovačkog društva Ivakop d.o.o. za 2017. godinu i donošenje Zaključka o prihvaćanju istog,
7. Razmatranje Financijskog izvješća i Izvješća o poslovanju trgovačkog društva Komunalni centar Ivanić-Grad d.o.o. za 2017. godinu i donošenje Zaključka o prihvaćanju istog,
8. Razmatranje Financijskog izvješća i Izvješća o poslovanju Vatrogasne postrojbe Grada Ivanić-Grada za 2017. godinu i donošenje Zaključka o prihvaćanju istog,
9. Razmatranje prijedloga i donošenje Odluke o davanju prethodne suglasnosti na Statut Visoke škole Ivanić Grad,
10. Razmatranje prijedloga i donošenje Odluke o I. izmjenama i dopunama Programa javnih potreba u tehničkoj kulturi Grada Ivanić-Grada za 2018. godinu,
11. Razmatranje prijedloga i donošenje Odluke o kapitalnoj pomoći trgovačkom društvu Komunalni centar Ivanić-Grad d.o.o.,
12. Razmatranje prijedloga i donošenje Odluke o prijenosu vlasništva opreme za rad ustanovi Visoka škola Ivanić-Grad,
13. Razmatranje prijedloga i donošenje Odluke o davanju prethodne suglasnosti za osnivanje prava građenja,
14. Razmatranje prijedloga i donošenje Odluke o suglasnosti za provedbu ulaganja na području Grada Ivanić-Grada za projekt „Izgradnja dječjeg igrališta u Graberju Ivanićkom„ unutar TO „Razvoj opće društvene infrastrukture u svrhu podizanja kvalitete života stanovnika LAG-a“,
15. Razmatranje prijedloga i donošenje Odluke o neprihvaćanju ponude za kupnju nekretnine u Poduzetničkoj zoni Ivanić-Grad Sjever – Zoni 6,
16. Razmatranje prijedloga i donošenje Odluke o agrotehničkim mjerama i mjerama za uređenje i održavanje poljoprivrednih rudina te mjerama zaštite od požara na poljoprivrednom zemljištu,
17. Informacija o rezultatima međunarodnog istraživanja *Doing Business* i implikacije na razvojne izazove Ivanić-Grada,
18. Razno

Rad prema utvrđenom Dnevnom redu.

1. **TOČKA**

Gđa. Sanda Špoljarić Carević - pozdravljam sve nazočne kao i slušatelje Obiteljskog radija Ivanić-Grad. Utvrđuje se da je Tena Kovačević koja je na izborima održanim 21. svibnja 2017. godine u Gradsko vijeće Grada Ivanić-Grada izabrana kao kandidatkinja Stranke rada i solidarnosti Milan Bandić 365 stavila svoj mandat u mirovanje iz osobnih razloga sukladno čl. 79. st. 6. Zakona o lokalnim izborima, te je sukladno istome članku 79. st. 7. Zakona o lokalnim izborima mirovanje počelo teći od dana dostave pisanog zahtjeva predsjedniku Gradskog vijeća odnosno od dana 17. listopada 2018. godine. Odredbama čl. 81. St 3. prethodno spomenutog Zakona o lokalnim izborima propisano je kako člana predstavničkog tijela izabranog na kandidacijskoj listi zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuju ga političke stranke sukladno sporazumu odnosno ako sporazum nije zaključen određuju ga dogovorno, a ako ne postignu dogovor zamjenjuje ga prvi slijedeći neizabrani kandidat s liste. Temeljem navedenog 1. I 2. ovog Izvješća utvrđuje se da su stečeni zakonski uvjeti za mirovanje mandata članice Gradskog vijeća Grada Ivanić-Grada i to vijećnice Tene Kovačević i da ju zamjenjuje Irena Fučkar.

Konstatirano je kako je izvješće Mandatne komisije primljeno na znanje te se donosi sljedeći

**ZAKLJUČAK**

**o prihvaćanju informacije o stavljanju mandata u mirovanje**

**vijećnice Tene Kovačević**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

Na poziv predsjednika Gradskog vijeća vijećnica Irena Fučkar položila je prisegu te potpisala tekst prisege.

**0. TOČKA**

g. Željko Brezovečki – poštovani predsjedniče, poštovani zastupnici, dame i gospodo prije svega želio bih vas pozdraviti, a drugo uputio bih nekoliko pitanja, a 1. pitanje upućujem gradonačelniku pa stoga prelazim na 1. pitanje, a to je u kojoj je fazi prekategorizacija županijske ceste kroz Brešku Gredu i Trebovac u državnu cestu? 2. pitanje – pošto smo u industrijskoj zoni postavili ležeće policajce ili kako bi mi rekli po domaće usporivače prometa, sada se preselila jurnjava naših automobila u drugu ulicu, a to je Ulica Majdekova. Evo u ovoj godini možemo već zabilježiti već tri puta da se auto zaletio u plot, što znači kod gospođe Belak kod kućnog broja 12, pa eto možda da promislimo da nakon Industrijske ceste ili kako smo rekli znači naše zaobilaznice gore, da možemo možda na proljeće staviti i mogućnost policajaca i u Majdekovu. Slijedeće pitanje se odnosi zapravo na našu Bučijadu u našem gradu koja se odvija u našem gradu svake godine, pa kaže ovako – po mojem viđenju ovogodišnja Bučijada bila je najbrojnija što se tiče posjetitelja, ali kako ja vidim imat ćemo i više štete nego kako bi po domaći rekao i koristi od same Bučijade. Dozvolite mi da objasnim. Gospoda koja su u Moslavačkoj ulici postavili šatore izbušili su sa bušilicom za beton dvadeset rupa gdje su zabili željezne klinove od jednog metra u samu cestu, znači govorim od Borova pa sve do FINE s jedne i druge strane, koji su pričvrstili taj šator. Druga stvar, na parkiralištu kod Gradske udruge umirovljenika Ivanić-Grad isto tako je bio postavljen šator koji je postavio gospodin koji ima Chill Out onaj kafić isto je izbušeno 12 rupa. Ako malo prođete po gradu možete vidjeti da te rupe nisu sanirane i dan danas stoje tamo i jednostavno u te rupe sada se natočila voda, a eto za dva dana već najavljuju -6,7,8, znači dolazit će do pucanja, voda će se u tim rupama širiti i naravno doći će do pucanja same ceste i asfalta pa me zanima tko će to sanirati, a još više zanima me tko je dozvolio da se na taj način postavljaju ti šatori kad znamo da u 21. stoljeću se postavljaju šatori sa utezima, sa vrećama pijeskom i ostalo, a ne da se napravi šteta kompletno zapravo na ulici, a i na parkiralištu gdje sam naveo. Znači zanima me tko je dozvolio da se na taj način to radi i do današnjeg dana nije nitko čak ni potrudio se da bar taj beton unutra stavi ili nešto da začepi, a evo sad je natočena voda u te iste rupe. Pitanje postavljam direktoru Mastenu već kad ga ovdje imamo nazočnoga, a eto pitanje će biti onako opširno. Zanima me samo u kojem najkraćem vremenu vaši djelatnici mogu doći na mjesto kada recimo mi prijavimo sanaciju puknuća cijevi vodovoda, znači zanima me za koliko vremena oni mogu toi doći, otprilike za koliko dana se to može sanirati ako ožete samo u grubo pojasniti. Hvala lijepo. 5. pitanje bi bilo- u našem gradu postoji poduzetnik koji se bavi izradom drvenarija ili igračaka, pa me zanima to da li postoji mogućnost da kada se nabavljaju igračke ili didaktičke igračke za vrtiće da se uključi znači i taj naš dobavljač koji naravno ima certifikat da se može upotrebljavati te igračke i da su namijenjene za djecu pa da se i u naše vrtiće jedanput ponovo vrate te drvene igračke s kojima smo se svi mi nekada igrali kad smo bili mladi.

Gradonačelnik – pozdravljam sve cijenjene gradske vijećnike, zahvaljujem se gospodinu Brezovečkom na svim postavljenim pitanjima, pokušat ću odgovoriti na ono što znam. Što se tiče prekategorizacije županjske ceste u državnu cestu mogu reći da nakon niz sastanaka i razgovora i sa gospodinom Škorićem i sa ministrom Butkovićem i sa evo rekao bih svim ostalim faktorima koji su sudjelovali u tim razgovorima uspjeli smo doći do toga da je ta prekategorizacija zapravo potpisan sam akt, očekujemo evo i da ćemo idući tjedan se na tu temu i obratiti javnosti. U tom kontekstu bih se zahvalio i načelniku Općine Rugvica i našem ministru Bošnjakoviću da smo evo zajedničkim rekao bih angažmanom uspjeli tu županijsku cestu prekategorizirati u državnu i pred nama je sad zapravo rekao bih drugi dio posla, a to je izrada same dokumentacije kako bi se krenulo u rekonstrukciju te prometnice za koju znamo da je sa evo povećanjem cestarine na ovom našem dijelu autoceste postala izuzetno prometna i da gotovo sav i kamionski promet prolazi tom prometnicom, da je to prometnica koja svojom veličinom ne zadovoljava te uvjete, da kroz naša sela nemamo nogostupe na tom dijelu, znači upravo je sada plan da se u slijedećih dvije do tri godine kvalitetno riješi infrastruktura na toj prometnici. Drago mi je da mogu reći da smo uspjeli tu cestu prekategorizirati u državnu cestu. Što se tiče Majdekove ulice i usporivača prometa vidjet ćemo što je moguće napraviti s obzirom da je ona u ingerenciji Grada, mislim da je puno veći problem što su ti takozvani ležeći policajci na našoj zaobilaznici koja evo sad postaje državna cesta malo neprimjereni i zapravo usporavaju promet po meni pretjerano i trebalo bi ih napraviti drugačije. U tom kontekstu evo mislim da ćemo probati nešto učiniti. Što se tiče rupa znam za tu problematiku, sigurno je odgovorno komunalno redarstvo, napraviti ćemo sve da do toga više ne dolazi, inače rupe su, koliko ja znam, sanirane, čak sam i vidio da se saniraju i angažirana je čak i služba, mislim da je to preko Komunalnog centra isto naručeno da u Moslavačkoj ulici da su se rupe krpale, da su sanirane tako da nije istinita Vaša tvrdnja u potpunosti da to stoji nesanirano, koliko ja znam sanirane su, a da mi je drago da je do njih došlo nije i tu prihvaćam kritiku evo na naše službe da se to odradi drugačije ako je ikako moguće. Što se tiče nabave igrački ovo Vaše pitanje sam primio na znanje, mislim da nabava i sve ide preko našeg Dječjeg vrtića, proslijedit ćemo to pitanje ravnateljici koja je nadležna za to, evo ja kao gradonačelnik ne naručujem igračke, ali ne vidim razloga radi čega se ne bi naručivale i igračke od naših poduzetnika, dapače, ukoliko odgovaraju svim potrebnim kriterijima, a 4. pitanje mislim da ste uputili gospodinu direktoru Mastenu pa pozivam njega da Vam odgovori.

g. Tomislav Masten – poštovani predsjedniče, poštovani gradonačelniče, poštovane vijećnice i vijećnici, poštovani kolege direktori, ako sam dobro shvatio pitali ste u kojem roku od prijave kvara najkraćem roku mogu moji ljudi izaći, naši ljudi izaći van. Realno, ako je situacija redovna, ako nemamo nekakvih izvanrednih situacija koliko im treba od naše baze, da to tako nazovem, do lokacije kud bi trebali izaći. Naravno, ukoliko u tijeku imaju sanaciju nekih drugih puknuća, izradu priključaka i nekih drugih stvari tada se to vrijeme prolongira u skladu sa mogućnostima koje mi imamo. Što se tiče sanacije kvarova tu je situacija vrlo šarena s obzirom na težinu i kompleksnost samog zahvata kojeg je potrebno izvesti, od najmanjih zahvata, puknuća ili curenja koji se riješe kroz sat ili dva, pa do onih većih zahvata koje smo imali prije cca mjesec i pola, dva u Kloštru što se dogodilo da je pukao magistralni cjevovod izlazni sa vodospremnika Sobočani, evo sada sam baš sa kolegama vijećnicima malo razgovarao o tome, gdje nam je za sanaciju trebalo dvadesetak sati upravo iz razloga što su dotrajali cjevovodi koji su građeni prije cca četrdesetak godina, sagrađeni su od da tako kažem nevodovodnog materijala, pa smo imali za početak problem da te cijevi koje su zapravo za naftu, a ne za vodu, da uopće nađemo adekvatan profil jer ga naravno mi nemamo na skladištu, da nađemo sav potreban spojni materijal, a onda smo još imali sreći ili, neću to nazvati srećom, imali smo situaciju da je lokalni poduzetnik bio voljan do pola četiri ujutro, po narodski rečeno, pripasiravat taj komad s obzirom na profil i na koljeno kakvo je trebalo izvesti da bi se uopće sanirao taj kvar. Na žalost dogodilo se to na najdelikatnijem mjestu pa je cijeli Ivanić, Kloštar i Križ faktički ostao bez vode, ja se ispričavam i ovim putem našim korisnicima, ispričavam se građankama i građanima ovoga područja, na žalost situacija s mrežom je takva kakva je i vjerujem da ćemo početkom iduće godine početi sa sanacijom ukupno cca pedesetak kilometara mreže na području Kloštra, Ivanić-Grada i Križa iz EU projekta RVS Zagreb Istok i onda u nekakvoj perspektivi takve stvari se više neće moći događati. Velim, teško mi je reći, da skratim, koliko im je potrebno za sanaciju kvara jer to ovisi raznoraznim faktorima na koje mi ne možemo utjecati.

g. Drago Dianek – pozdravio bih sve prisutne i slušatelje Radio Ivanić-Grada. Imam jedno pitanje, u Ulici Stjepana Gregorka II odvojak postavljena je električna mreža i rasvjeta, postavljene su dvije lampe jedna uz drugu i dalje rasvjete nema,međutim od tuda idu djeca u školu pa eto malo nezgodno. Drugo pitanje također u Ulicu Stjepana Gregorka II odvojak postavljena je voda i plin i do kraja zadnje kuće, međutim tu je postavljena jedna šahta 6a sa 50, u toj šahti je i voda i plin, cijev od plina strši izvan re šahte van i gore je postavljen ventil i blind čep, pa ako je to ispravno ja se izvinjavam što pitam. 3. pitanje postavio bih gospodinu gradonačelniku u vezi Društvenog doma Lonja. Obećali ste napraviti strip na balkonu, gore na onom drugom balkonu, prednju stranu fasade, klupčice na prozore, zavjese na prozore i stolove da ćete nam kupiti i klime. Međutim od toga svega nema ništa. 4. pitanje opet za gospodina gradonačelnika, da li će biti božićnica za umirovljenike i koliko?. Predlažem da do 2.000,00 kn bude 150,00 kn, preko 2.000,00 kn da bude 100,00 kn. Hvala.

Gradonačelnik – zahvaljujem se vijećniku Dianeku na postavljenim pitanjima. Što se tiče Ulice Stjepana Gregorka i 1. i 2. pitanje vezano uz rasvjetu i lampe, vezano uz šahtu za vodu i plin, znači na to ne mogu sad odgovoriti, mogu samo reći da će službe izaći na teren, mislim da su i tu prisutni odgovorni ljudi koji o tome vode brigu, pa ćemo Vam odgovoriti i sanirati ono što ne odgovara, u tom kontekstu nemam drugačijih odgovora znači osim da ćemo odreagirati i da ćemo obavijestiti Ivaplin i Vodoopskrbu i odvodnju da obiđu šahtu i da vidimo kakav je problem sa tim lampama. Što se tiče Društvenog doma na Lonji, pa vjerojatno se sad i mogu složiti sa Vama da možda nije uređen taj dio stropa, fasade, klupice, to sve što ste nabrojali, ono što isto mogu reći da je puno toga na Društvenom domu Lonja u zadnjim godinama napravljeno i da ako se taj Dom pogleda kako izgleda danas i kako je izgledao prije par godina da su promjene velike. Mi smo u ovoj godini prateći se onim našim, rekao bih novim, utvrđenim načinom da se ide sa dom po dom pa da se uređuje znači kompletno ili u većem dijelu znači toga posla, značajnije znači ulagali u Caginec, ulagali smo značajnije znači u Deanovec i sam plan ulaganja u idućoj godini ćemo evo napraviti po onim dogovorima kako smo se i dogovorili da idemo dom po dom, pa će doći i Dom, sasvim sigurno, na Lonji vrlo brzo u realizaciju. Znam i da kad smo govorili o klimama, to smo baš raspravljali prošli tjedan vezano za taj Dom, da je postavljena upitnost same instalacije električne, u kojoj mjeri je znači eventualno to opterećenje, ukoliko se pokaže da električne instalacije mogu to izdržati mislim da su klime najrealnije da se i prve ugrade, to je čak i jedan dio sredstava za to odvojena upravo iz tih sredstava za uređenje domova. Znači mogu Vam reći da se razmišlja i o tome Domu i da već značajna sredstva su u Dom na Lonji do sada uložena, a ulagat će se i dalje. Što se tiče božićnice mogu najaviti evo ovdje da bi zapravo 20. prosinca trebala biti sjednica našega Vijeća gdje će biti tema rebalans proračuna i proračun, jedna od stavki rebalansa biti će i osiguravanje tih sredstava, s obzirom da smo u okviru brige za naše umirovljenike znači gotovo u praksu uveli da pomažemo i isplaćujemo i uskrsnice, što prije nije bio slučaj, i božićnice kad god možemo, s obzirom da smo već ove godine isplatili uskrsnice nastojat ćemo znači osigurati sredstva za božićnice, nadam se da ćemo to na rebalansu prihvatiti, koji će točno biti iznosi to Vam ne mogu reći, ali načelno mogu reći da je plan da bude kao što je bilo i do sada. Koliko vidim Vi ste pitali za neko povećanje, evo to Vam sada ne mogu obećati, ali božićnice u onom omjeru u kojem su bile i do sada nastojat ćemo osigurati kroz rebalans proračuna.

g. Krešimir Ceranić – lijepi pozdrav nazočnima, imam jedno pitanje, radi se o mostu na županijskoj cesti u Posavskim Bregima u Prunicama, već je dosta dugo vremena desila se prometna nezgoda i odbojnik je jedan završio u toj bari uz mostić i Županijske ceste su postavile privremenu signalizaciju i evo to već mjesecima tamo stoji, još inače uski mostić je u biti još više sužen. Druga stvar, da li možda znate planiran je uz taj mostić i pješački prijelaz da li je uskoro u planu realizacija tog pješačkog prijelaza.

Gradonačelnik – evo zahvaljujem se na postavljenom pitanju, slično pitanje mislim da smo imali i na prošlom vijeću i da je to vijećnica Češković isto pitala, ono što mogu reći da je do određenih promjena u funkcioniranju i Županijskih cesta očito došlo, da je što se tiče pješačkog mosta imam informaciju da je on ušao u plan izgradnje za iduću godinu i evo nadam se da će i kroz novu upravu u Županijskim cestama, a i angažman znači osobni, doći do realizacije tog mosta gotovo bih to mogao reći sa sto postotnom sigurnošću da ćemo osigurati prolaz pješaka kroz taj most jer je to pitanje koje se vuče već godinama, a također da će se i sanirati ovo oštećenje ako još nije iako smo već i zahtjev za to uputili i o tome sa njima razgovarali i već od prošle sjednice nekoliko puta je to bila tema. Da rezimiram, definitivno će se znači desiti radovi na tom mostu, planirani su u idućoj godini i trebali bi osigurati normalan prelazak pješaka na tom dijelu ceste.

Gđa. Milica Piličić – pozdravljam sve nazočne i slušateljice i slušatelje Radio Ivanić-Grada, ovako ja nemam pitanje nego jednu zamolbu gradonačelniku da nam na slijedeće vijeće ili prije toga se obrati načelnik Policijske postaje Ivanić-Grad zbog povećanog broja provala u kuće i stanove na području grada Ivanić-Grada jer već stanje sigurnosti je, neću reći alarmantno, nije to sad panika ili nešto, ali da nam se obrati jer jednostavno su ljudi postali već malo onako, osjećaju se već nelagodno u svojim kućama jer nije ugodno čekat tko je slijedeći jer stvarno je već učestalo u zadnje vrijeme sve više.

Predsjednik Gradskog vijeća - slijedeća sjednica Vijeća će biti vrlo brzo i Izvješće Policijske postaje, gdje će biti uključeno i ovo, će bit na tom vijeću pa ćete dobiti kompletnu informaciju.

g. Krešimir Malec – pozdravljam predsjednika, potpredsjednike, gospodina Leša, gospodina Posilovića, kolegice i kolege. Imam prvo pitanje, sva su pitanja za gospodina Leša, vezano je za smrad u Ivanić-Gradu. Znači u kontinuitetu već nekoliko mjeseci imamo evo smrad, pogotovo kad je ruža vjetrova takva, odnosno kad južina puše, znači pretpostavljam iz kojeg to objekta dolazi, moje pitanje se odnosi na da li imamo kakvu kontrolu po tome, da li smo nazvali koga, poslali kakvu inspekciju, da li se to na adekvatan, odnosno neadekvatan način gospodari tamo izmetom, da li je stvar nemara, da li je stvar tehničkih nedostataka, da li je stvar neodržavanja, čini mi se evo da se odnosi od 15.000,00 na 13.000,00 ljudi se odnosi taj smrad, samo onaj dio koji je tamo zapadnije, odnosno južnije od toga nema tih problema, ili ima, nisam se u to uvjerio. Samo bih htio napomenuti da apsolutno nikada, evo i kao stranka i osobno, nisam bio protiv poduzetnika niti protiv poduzetništva, čak dapače uvijek sam i u raspravama kroz proračun isticao to da trebamo poticati to, ali ne nauštrb kvalitete života. Evo mi smo pred neki dan postali sveučilišni grad, proširujemo Naftalan, jedno i drugo ljudi ne ide zajedno. Idemo nešto poduzeti znači da se tog smrada riješimo ili da prisilimo odnosno da se na adekvatni način to zbrinjava i vodi briga oko toga ili neke druge mjere poduzimati. To je moje prvo pitanje. S obzirom da Zagrebačka županija neki dan je usvojen proračun koji je rekordni sad preko 800 milijuna, ali izvorni je 411 milijuna kuna, što smo tražili od projekata da uđe u proračun županijski, koliko novaca, ako ne zna se odgovor može i pismeni, molio bih i usmeno očitovanje, a konkretno onda i šta smo tražili u proračunu Zagrebačke županije a odnosi se na Grad Ivanić-Grad, projekti i koliko novaca. 3. pitanje vezano je za korištenje sportske dvorane na Žeravincu, znači korištenje od strane sportaša, evo ponavljam još jedanput, možda sam i to postavio pitanje, s obzirom da i ponosni smo da nam reprezentacije dolaze raznorazne košarkaške, rukometne, no međutim imamo problem termina nauštrb znači sportova, konkretno i rukometaša i košarkaša, jer normalno reprezentacija uzima udarne termine koji traju dva, dva i pola sata, znači i mi u kontinuitetu imamo problem, odnosno sportaši imaju problem sa korištenjem sportske dvorane. Za to sam da reprezentacija dolazi, vjerojatno evo i prezentacija grad i neka financijska korist, vjerojatno i naplaćujemo tu dvoranu i te termine, ali s obzirom da naplaćujemo to da osiguramo onda termine negdje drugdje, da osiguramo prijevoz sportašima, na adekvatnim lokacijama, da li je to Čazma, Dubrava, da li je to Križ, i da im osiguramo te zamjenske termine, jer nema razloga da nauštrb reprezentacije trpe naši sportaši koje financiramo iz našeg proračuna. 4. pitanje – da li je Grad pokrenuo ikakvu inicijativu ili pravne korake za rješavanje problematike privatnih, ali isto tako i gradskih objekata na području strogog centra grada. Govorim i vezano za ugrožavanje sigurnosti građana, isto tako i vizuala, odnosno izgleda grada. Ponosan sam, odnosno ponosni smo evo i na prekrasnu Bučijadu koja se dogodila i koja se u kontinuitetu već 14 godina događa, ali imamo nekoliko objekata, evo da ne govorim o privatnima, ali da govorimo o ovoj našoj Kundekovoj kući i mlinu, evo da li je pokrenuta kakva inicijativa od strane Gradom drugo da li su pokrenuti kakvi razgovori sa privatnim vlasnicima tih objekata kako bi se na neki način evo to riješilo, da li postoji interes Grada tu za kupnju tih nekretnina odnosno sanaciju tih objekata. 5. da li je to pitanje ili je prijedlog, evo zatražili bi veći broj plakatnih mjesta području grada, s obzirom da ako želite oglasiti bilo kakvu aktivnost mali je broj tih plakatnih mjesta, a da se ne stavljaju plakati na neprimjerena i nedozvoljena mjesta predlažem da se oni tuljci, ili kako se već zovu plakatna mjesta, da se postave na više mjesta na prostoru grada.

Gradonačelnik – zahvaljujem se gospodinu Kreši na svim postavljenim pitanjima. Što se tiče smrada u samom gradu imali smo onu situaciju u 9. mjesecu kad je bio intenzivan smrad, tada je čak bila alarmirana, i pomor ribe nekakvi u Žutici znači u kanalima, i u tom kontekstu smo i tada alarmirali same inspekcijske službe koje su izašle na teren. Što se tiče opasnosti u kvaliteti zraka nismo dobili još nikakav nalaz od inspekcije koja je izašla, a što se tiče pomora ribe dobili smo da to nema veze sa onečišćenjem vodotoka i da je vodotok u potpunosti čist i tu situaciju imamo. Ono što je definitivno sasvim sigurno da se to radi znači o farmi koja uzgaja, mislim 7000 junadi u tovu da je momentalno takav broj, znači ona je bila u početku 3500 i proširena je za još 3500, on osim toga znači radi se o definitivno najvećem znači proizvođaču na našem području koji ima i velike količine zakupljenog zemljišta na koje se izvaža gnoj u tom periodu kada je i zakonom dozvoljeno gnojenje u tada je taj smrad intenzivan, Mi ćemo i dalje kontaktirati, tražiti da nas se po tom inspekcijskom nadzoru koji je izvršen dojave rezultati, znači da mogu reći što je utvrđeno, ono što je u nekakvom razgovoru oko te situacije aktualno što ja mislim da bi bilo nužno to je zapravo izgradnja znači pogona za proizvodnju bioenergije koji bi sasvim sigurno tehnološki riješio u potpunosti taj nazovimo ga otpad, odnosno radi se doslovce o gnoju i gnojnoj masi koja bi se tada u potpunosti iskorištavala i tada bi i situacija bila potpuno drugačija. Mislim da je pred nama sasvim sigurno da u razgovoru sa dotičnim investitorom dođemo do toga da se taj pogon što prije napravi i da se na taj način riješi situacija. Situacija smrada, evo ja živim na Jalševcu i prije tog pogona imao sam situaciju svake jeseni da sam imao smrad i mnogi susjedi oko mene su gnojili svoja polja, polja su svuda oko grada, nekakva linija od Naftalana do moje kuće je možda 400 metara, a od mene na dalje su sve polja i ta polja se gnoje, u jesen ljudi izvažaju gnoj, ukoliko je intenzivna proizvodnja ona se značajno gnoje i u tom periodu gnojenja sasvim sigurno ćemo imati i smrad. Mi smo Grad sa najviše poljoprivrednih površina u Zagrebačkoj županiji, Grad koji potiče poljoprivredu i želimo poljoprivrednu proizvodnju, iz osobnog iskustva evo boraveći u Laimnauu ovo je kiki riki u odnosu kako smrde sela i gradovi u Njemačkoj, u Austriji kad u tom periodu prolazite kraj njih. Za nas je ključno da taj eventualno smrad bude što je moguće manji, da znamo kad smrdi zašto smrdi i da znamo da to nije opasno, da od toga nitko neće umrijeti i poginuti i da onda tih mjesec dana pretrpimo. Ono što je sasvim sigurno ako se on javlja kontinuirano kao što Vi kažete i ako je on znači nekakav problem u proizvodnom procesu njega treba suzbiti i treba prisiliti znači samog investitora da svojim investicijama, a ovdje mislim da konkretno se radi o pogonu znači koji će kroz iskoristivost bio mase stvarati znači i toplinu i energiju i znam da postoji već i građevinska dozvola i mislim da je to vrlo blizu nekakve faze početka realizacije. U svakom slučaju možda možemo evo i zamoliti gospodina da dođe i na jedno Gradsko vijeće i da nas izvijesti točno o čemu se radi na njegovom pogonu, o njegovim planovima i da vidimo što je to pa prihvaćam ovo Vaše možda i kao jedan zahtjev da nam se znači da uputimo prema gospodinu Širjanu poziv da dođe na Gradsko vijeće i da nam ovdje ukratko ispriča o svojoj proizvodnji, što je to tamo, što se proizvodi i što eventualno smrdi, kada i zašto smrdi, evo s te strane ću ja kao gradonačelnik zamoliti ako vi mislite da je to u redu, ja mislim da je. Što se tiče ulaganja Zagrebačke županije, pa mislim mogao bih sad iz glave nabrojiti 6-7 stvari ali možda ako hoćete u pisanom obliku znači sufinanciranja su uplanirana znači od toga famoznoga parketa koji je sada ušao u županijski proračun znači u dvorani Žeravinec, od 1.350.000,00 kn zajedničkog ulaganja u dvoranu u centru u izmjenu kompletnog sanitarnog čvora, preko znači sufinanciranja našega poduzetničkog inkubatora, već smo spomenuli da kroz ovaj evo most na županijskim cestama u pregovorima smo vezano i uz Visoku školu, ali da sad ne duljim možda najbolje da se stvarno to sve popiše u nekakvom pisanom obliku pa da vam dostavimo. Moram i ja evo jučer je donesen proračun Zagrebačke županije, gledao sam ga prije, ne znam ni da li su kakvi bili amandmani, niti šta je još eventualno ušlo ili je izbačeno pa da ne bih nekakvu rekao netočnu informaciju pretpostavljam da je najbolje da vam to u pisanom obliku damo. Da, je, znači stoji ovo što ste uočili da naši klubovi imaju problema, evo čak sam bio i zamoljen da ja obavim par poziva, čak sam i probao nazvati evo u Rugvicu i dobio sam odbijenicu zapravo, odnosno popunjeni su im termini i nisu bili u stanju mi dati termine za naše klubove u ovom sad periodu dok je ženska rukometna reprezentacija u gradu. Imamo taj problem već duže, mislim da je ključno pitanje isto također privatnog poduzetnika da kroz izgradnju vlastite dvorane riješi ovu problematiku jer inače ćemo teško premostiti tu situaciju znači u tim situacijama kad su tu reprezentacije. Naravno da vjerojatno i postoji mogućnost sufinanciranja odvoza i prijevoza naših klubova negdje, mislim mi smo se vozili, pa i Vi i ja čitav svoj život na treninge u Čazmu tri puta tjedno, to naravno i zahtijeva nekakvo dodatno planiranje i tih troškova koje bi onda vjerojatno trebalo negdje i predvidjeti u proračunu pa postoji nekakva mogućnost da se pomogne klubovima u tim situacijama, ali vrlo često se ti termini na žalost ne znaju unaprijed, a onda kad vam treba onda ih najčešće nema, ne možete doći do njih jer su već popunjeni i zauzeti i u tim sredinama i u tim dvoranama. Što se tiče privatnih objekata u centru grada, znači mi smo puno tu napravili, mislim da je slijedećem vijeću već planirana točka koja će biti samo posvećena toj temi doslovce i to će bit i prezentacija u powerpointu i gospođa Vida Škrgulja i Sandra Abramović će ju izložiti, gdje ćemo vas izvijestiti točno u detaljima o kompletnom tom planu uređenja starogradske jezgre, puno toga je dogovoreno, napravljeno, puno toga se već radi i zapravo smo odlučili da kroz posebnu točku na idućem vijeću vas upoznamo sa svime, pa ću Vas zamoliti možda da evo to ostavimo za iduće vijeće gdje će vam biti to sve obrazloženo i do kud smo došli i što smo napravili. Za plakatna mjesta evo načelno taj dio priče ide kod nas preko Komunalnog centra, ne vidim razloga da se ne bi još na kojoj poziciji moglo dodatno staviti plakatna mjesta, evo raspraviti ćemo to i ne vidim razloga da se to ne napravi.

g. Krešimir Malec – vezano je za prvo pitanje i smrada, meni se čini da ovdje od gradskih vijećnika ne postoji niti jedna osoba koja ne zna šta je gnojidba i u kojem se to periodu događa i da smo naviknuti na to, ja govorim upravo o onome što je gospodin Leš spomenuo, o onom razdoblju kad znamo da nema gnojidbe, kad je to završeno, ta jesenska sjetva odnosno obrada tla. Znači i neki dan smo imali tu situaciju, znači upravo se događaju one stvari koje smo i akceptirali da se događaju i na koje evo apeliram u ime građana da se hitno, hitno rješavaju. Da podrška, da proizvodnja, da sve, znam isto tako da nemamo veliki efekt ovdje od što se tiče gradskog proračuna, ali imamo evo proizvodnju na svojem području, i to što ne znači da ubuduće nećemo imati još veće koristi oko toga, ali da se riješiti jedno i drugo, pa evo apeliram da poduzmete sve šta je u vašoj moći da e to što hitnije riješi.

Predsjednik Gradskog vijeća- hvala i budemo zamolili gospodina Širjana za slijedeće vijeće da nam malo više obrazloži oko svega toga što on tamo radi i proizvodi i što mu je namjera napraviti.

gđa. Mirna Češković – pozdravljam sve prisutne, imam informaciju da se nije puno poljoprivrednika javilo na natječaj za dodjelu potpora u poljoprivredi, pa bih eto molila za iduće vijeće će se već znati s obzirom da natječaj traje još do 1.12. pa koliki je to iznos i koliko je potpora dodijeljeno, pa ako mi možete to na pismeno dostaviti. Također smatram da natječaj traje prekratko, ako se ne varam raspisan je u kolovozu ove godine, možda bi ipak trebao trajati barem 6 mjeseci, ako ne i duže, te smatram da bi ljude trebalo možda više informirati o tome pa bi možda više ljudi potaknuli da se jave na taj natječaj. 2. pitanje već sam postavljala pitanje vezano za zatrpavanje vatrogasnog bazena u Breškoj Gredi pa mještane zanima da li je razmotrena ta mogućnost i kad bi se možda moglo krenuti sa tom realizacijom. 3. U Posavskim Bregima prije ulaza u dvorište crkve, idemo to tako nazvati, je propala cesta, a šahta je ostala povišena pa bih molila eto da pošto postoji mogućnost oštećenja automobila pa bih molila da se sanira ta šteta. 4. pitanje se odnosi na kanal u Breškoj Gredi, navodno se dogovara sa Hrvatskim vodama za izmuljivanje kanala pa mještane zanima u kojoj je to fazi. Hvala.

Gradonačelnik – zahvaljujem se cijenjenoj vijećnici na svim postavljenim pitanjima. Što se tiče OPG-ova dobit ćete u pismenom obliku kao što ste i tražili, javio se je jedan OPG za sada to znam, tako da možete i pismeno i usmeno, a pričekat ćemo još ovih nekoliko dana. Mi smo konstantno zapravo i obavještavali, i preko radija i preko stranica Grada, tako da, i sad na ovome zadnji puta smo opet potaknuli OPG-e, vjerujem da ima i više naših OPG-ovaca koji bi mogli ostvariti te mjere, najveća prepreka je nekakva blokada i oni koji su u financijskim problemima, kojih navodno ima dosta, a evo okoristim i ovu priliku ovdje da još jedanput pozovem ljude, ima još dovoljno vremena, i da se jave na ovaj natječaj koji je u tijeku. Što se tiče vatrogasnog bazena raspravljali jesmo o tome, mogu reći samo da se u ovoj godini to neće realizirati, a u idućoj ćemo evo vidjeti, vjerujem da da. Za crkvu u Bregima evo to sad ja prvi puta čujem od Vas da ima nekakvih problema pa ćemo vidjeti evo o čemu se radi, da u propadanju tla da nešto nije u redu. Što se tiče kanala, da intenzivno se razgovara, razgovaramo sa Hrvatskim vodama, one su momentalno u natječaju za izvođača tih radova održavanja kompletno kanala za Hrvatske vode rako da još čekamo tko će biti izvođač i nakon toga će se krenuti znači u sanaciju kanala po nekakvom redoslijedu. Nešto točnije sad određeno sa datumom to Vam ne mogu reći. Mogu jedino možda točnije reći da sam sa izvođačem radova na dvorani u Posavskim Bregima razgovarao i usmeno dobio obećanje da će do ožujka dvorana biti gotova, usmeno, nisam dobio pismeno.

Gđa. Sanda Špoljarić Carević – moje pitanje se ponovno odnosi, znači ponavljam se na regulaciju prometa ulicom koja vodi od Školske ulice prema Dječjem vrtiću i Srednjoj školi i Osnovnoj školi, naime postavila sam to pitanje pa mi je komunalni redar odgovorio, svezi postavljanja rampe rečeno mi je znači da to ne odgovara nešto srednjoj školi i vrtiću, ja bih molila da se to nekako riješi jer i dalje se auti tuda voze. Tu imamo prekrasan sada športski park, imamo prekrasnu šetnicu, imamo jako puno djece koja idu iz škole, koja idu iz vrtića, koja idu iz Srednje škole, voze se biciklima, romobilima, hoverboardima, rolama, trče, a roditelji i mladi se i dalje tuda voze. Znači, ja ne znam da li patrola može policijska stajati svaki dan tamo jer zabranjen je promet, ali mislim da se nekako drugačije to treba regulirati čisto zbog sigurnosti naše djece. Zahvaljujem.

Predsjendik Gradskog vijeća – evo slažem se apsolutno sa tim i komunalni redar radi na tome, odnosno taj problem je poznat, riješiti će se i to pitanje upravo te pristupne ceste prema vrtiću i prema Osnovnoj školi.

g. Krešimir Golubić – pozdravljam sve nazočne i pozdravljam sve slušatelje Obiteljskog radio Ivanića koji nas prate i putem streaminga, evo imam dva kratka pitanje. 1. Pitanje je šta se tiče inovacije u Gradu, znači samo Gradske uprave, evo upravo prije negdje mjesec i pola je bila u Zagrebu edukacija gdje je 130 gradova poslalo svoje pročelnike na tu edukaciju i primjenu najbolje prakse. Mene zanima da li je netko od pročelnika iz Ivanić-Grada bio i ako je bio da li je tu neku najbolju praksu primijenio, snimio i znači implementirao ili planira implementirati u rad Gradske uprave, to je prvo pitanje. 2. Piranje odnosi se znači na naše mlade, pogotovo znači na našu populaciju koja će nosit budućnost našeg Grada, to su naši mladi srednjoškolci, ako niste znali mladih građana u Ivanić-Gradu ima nešto manje od dvije tisuće ljudi znači su oni mladi u Ivanić-Gradu koji su znači ili su pred kraj srednje škole ili sada studiraju, ovako zanima me konkretno kakva je komunikacija Grada Ivanić-Grada sa Srednjom školom Ivan Švear, zanima me prva stvar da li se dobiva kakva povratna informacija kakav je uspjeh naših maturanata na državnoj maturi koja je bila znači prije ljeta, jer sam već tražio od Srednje škole Ivan Švear informaciju o tome prošle godine. Zahvaljujem, dali su mi za prošlu godinu, ali ove godine ni traga ni glasa, ni odgovora na meil, nema ništa. I druga stvar šta me zanima da li ima Grad kakve komunikacije sa Srednjom školom Ivan Švear o znači identificiranju nekih talentiranih, najboljih učenika kako se kreće njihova karijera, rekao bih, znači da li ima uopće neka baza podataka koliko učenika Srednje škole Ivan Švear nakon završetka školovanja je otišlo na fakultet, koliko je zaposleno, koliko je otišlo u Njemačku, koliko ih se bespovratno vratilo. Znači druge škole ako gledate bilo koju srednju školu u Europskoj uniji, recimo u Austriji, ona ima takve baze podataka da vide šta je sa tim njihovim proizvodom bilo nakon šta su oni izašli iz tog svog obrazovnog ciklusa, pa ako se može takva informacija dobiti bilo bi mi drago. Hvala lijepo.

Gradonačelnik – Zahvaljujem se gospodinu Golubiću na prvom i drugom postavljenom pitanju. Što se tiče prvog pitanja mislim da na toj konferenciji nismo bili, ono što mogu reći da sam bio ja na konferenciji u Splitu gdje je bila slična tema, isto tema inovacija, predstavljani su znači nekakvi projekti gradova pogotovo u smislu nekakve transparentnosti, e oblici korištenja znači anketiranja građana, znači upravo preko ovoga sustava e-građanin koji se uveo na razini Ministarstva uprave, u tom kontekstu smo evo ga i sa nekim gradovima razgovarali, pa i sa Gradom Bjelovarom, pa i sa Gradom Kninom koji su nekakve pomake napravili i čak dogovorili nekakve sastanke vezano uz to i razmišljamo o uvođenju tih nekih noviteta. Ono što definitivno o svemu tome mogu reći da je pozitivno to je da je evo pogotovo novim generacijama i nama mlađima dostupnost tada puno veća, jedino što stara populacija u najvećoj mjeri tada ima problema pošto se ljudi ipak kod nas još uvijek ne služe u toj mjeri računalima i ako bi se uvelo samo novo, a u potpunosti ukinulo staro mislim da bismo opet imali problema sa drugom populacijom ljudi, ali smatram da je to budućnost, da je to ispred nas i da prema tome treba ići jer tu povratka nema i treba uvoditi te nekakve novitete koji su mogući. U tom kontekstu evo razmišljamo o uvođenju tih nekih sustava na koji će se zapravo Grad približiti građanima i gdje će gađani imati direktni uvid i u rad Gradske uprave, u kolanje dokumenata, izražavanje nekakve, znači anketiranje građana po ulicama, po kvartovima, mogućnost da oni izražavaju nekakve svoje želje na taj način isticanje nekakvog drugačijeg uvida, gotovo sam siguran da je to budućnost i da će to vrlo brzo doći u ove naše prostore i da se trebamo tome prilagoditi, evo razmišljamo o tome i u tom smjeru i idemo. Što se tiče suradnje Srednje škole Ivanić-Grad i Grada Ivanić-Grada ona postoji definitivno na razini odnosa, da tako kažem, gradonačelnika i ravnateljice, kontakata između gradonačelnika i ravnateljice, Grad ni u jednom dijelu zapravo nema uvid u srednjoškolsko obrazovanje. Ono što mi razgovaramo i što ja razgovaram sa ravnateljicom već više puta to je nekakva potreba nekakvih novih programa s obzirom na potrebe koje imaju naši poduzetnici i privatnici. Problem je, evo bilo je i nedavno sam gledao baš prije par dana ta tema i na Otvorenom, su naši sustavi koji vama za promjenu nekakvoga programa trebaju dvije do tri godine da bi to uspjeli napraviti u samom sustavu obrazovanja i vrlo je teško tu probijati zidove, također je naravno tu i potrebno uložiti i određene novce gdje se u konačnici, ipak mi se čini, Grad pojavljuje kao faktor koji bi trebao nešto napraviti u kontekstu ovih novih mjera, ovih centara izvrsnosti po pojedinim srednjim školama, nadam se da će se tu napraviti nekakvi pomaci, definitivno u našem gradu, kao uostalom i u državi, fali građevinara, građevinskih radnika, građevinskih profila ljudi, fali kuhara, konobara, turističkih sadržaja, već i u našem gradu znači nedostaju, nemamo takav oblik obrazovanja u samom gradu, u tom kontekstu smo i razgovarali da Grad uloži određena sredstva u Srednju školu. Momentalno je najveći problem naše Srednje škole informatička učionica koja je dotrajala, Grad je u proračunu, koji će biti pred vama za nekoliko dana, predvidio sredstva za nabavu kompjuterske opreme za Srednju školu Ivana Šveara u Ivanić-Gradu, nadam se da ćete to evo podržati, a sami podaci o tome gdje završavaju učenici Srednje škole nisu dostupni Gradu i Grad nema mogućnosti da dođe do takvih podataka niti ih ima. Razgovaramo i sa Srednjom školom, iako nije u našoj ingerenciji, djeca su naša i znate da Grad u Srednjoj školi i sufinancira maturu i pripreme za maturu, evo, kažem, uvijek pomažemo zajednički koliko god možemo, za iduću godinu smo evo pripremili sredstva za nabavku informatičke učionice, a evo ne znam, kažem, kroz centre izvrsnosti se nadam da će se uspjeti približiti nekako ta suradnja između poduzetnika i Srednje škole i da se školuju učenici za ona zvanja koja zapravo trebaju i nedostaju privredi pa i privredi u našem gradu, već sam rekao što znam da sigurno nedostaje. Visoka škola u Ivanić-Gradu će biti sigurno iskorak našega Grada prema naprijed, ja definitivno znači mi imamo tu mogućnost da se pozicioniramo upravo u toj izobrazbi zdravstvenih kadrova, krenuli smo sa prvim studentima u fizikalnoj terapiji, imamo plan da krenemo i prema sestrinstvu i prema drugim znači tim strukama koje su također deficitarne i koje se traže, međutim evo na žalost ne postoji takva informacija o tim podacima, ne znam da li ima sama škola, ali možemo to pitati ravnateljicu da li vode oni kakvu statistiku, zapravo to nije u ingerenciji Grada.

g. Lovorko Matković – pozdrav svima, pričali smo o dvije dvorane, pričali smo o dvorani na Žeravincu i malo ste nam rekli nešto o dvorani u Posavskim Bregima, ali interesira me i dvorana u centru, znači uz Srednjoškolski centar, trebala je ići sanacija, rekonstrukcije i ako bi se i ta dvorana malo popravila Bregi kada budu gotovi moći ćemo malo pokrpati ove rupe što se tiče tih treninga. To je prvo i drugo pitanje ili neka sugestija za na jedno od narednih vijeća možemo malo porazgovarati o iseljavanju mladih ljudi iz Ivanića i mogućnosti šta im Grad može još pružiti da ostanu u našem gradu.

Gradonačelnik – Zahvaljujem se zapravo na postavljenim pitanjima, mislim da smo stvarno u zadnjim godinama izuzetno puno uložili, ulagali u sportsku infrastrukturu na raznoraznim područjima, ono što evo ću se samo na Vas nadovezati, dvorana Žeravinec je planirano u proračunu za iduću godinu 1.200.000,00 kn, pola Županija pola Grad, za promjenu parketa, to je stvar koja će definitivno ići, Posavski Bregi do ožujka, imam usmeno obećanje znači samog izvođača radova da će dvorana biti završena, znači ne znači da će biti i puštena u rad jer onda i tehnički pregled i eventualni nedostaci to će vjerojatno potrajati. Što se tiče dvorane u centru znači za nju je također osigurano 1.350.000,00 kn, 1.000.000,00 kn je osigurala Zagrebačka županija, 350.000,00 kn Grad Ivanić-Grad i očekujem kroz dva, tri dana, možda već i sutra, preksutra potpisivanje ugovora i početak znači te sanacije kompletno sanitarnih čvorova i cijelog sanitarnog bloka, ostat će tamo problematičan parket, vjerojatno i rasvjeta, ali vjerojatno ćemo rasvjetu evo pokušati iz vlastitih sredstava, tako da dvorana centar ide također u rekonstrukciju i također moram reći da je za dvoranu u Graberju Ivanićkom u županijskom proračunu osigurano 250.000,00 kn i u proračunu Grada 150.000,00 kn, znači tako da imamo ukupno 400.000,00 kn i da ćemo iduće godine krenuti u projektiranje i ja vjerujem da ćemo već iduće godine imati građevinsku dozvolu, znači 2019., za dvoranu u Graberju i 2020. ili početak 2021. očekujem početak gradnje male sportske dvorane uz školu u Ivanićkom Graberju. Što se tiče dvorana evo to je kompletna situacija, a ovo dapače tema je vrlo aktualna i o njoj se može raspravljati.

g. Željko Pongrac – evo puno puta smo na ovom vijeću govorili o onom našem istočnom dijelu grada, odnosno o Ivanićkom Graberju, sad je gradonačelnik spomenuo dvoranu, to je bilo jedno od pitanja koje sam mislio postaviti no međutim još jedno pitanje koje posebno interesira naše građane iz Šumećana, kako i na koji način će se riješiti pješačka staza znači kroz Šumećane kako je to i planirano projektom u trećoj i četvrtoj fazi, pa eto molim Vas odgovor.

Gradonačelnik – zahvaljujem se predsjedniče na pitanju, znači znamo da smo prvu fazu nogostupa u Šumećanima dovršili, u okviru razgovora znači koji su vođeni sa Hrvatskim cestama vezano za prekategorizaciju uočeni su nekakvi nedostaci u našem projektu, prvenstveno u profilu cijevi za odvodnju, išli smo u preprojektiranje znači postojećega problematičnog dijela odvodnje i po završetku preprojektiranja evo mogu reći da so dogovorili sa Hrvatskim cestama da se u, po njihovom obećanju, travnju krene s radovima u drugoj fazi, znači završetak nogostupa u Šumećanima do kraja i da će kompletnu znači investiciju zatvoriti Hrvatske ceste tako da ćemo i taj dio evo nogostupa koji je vezan za drugi dio u Šumećanima iduće godine završiti.

g. Igor Cepetić – hvala gospodine predsjedniče. Ovako, bola je spomenuta već Srednja Škola Ivan Švear, pa i ova pristupna cesta prema Dječjem vrtiću, nevezano za rampu, ali tamo je na početku odmah ta cesta i propala pa bi tu rupu trebalo sanirati, znači kad se krene odmah s desne strane. Vezano za ovu farmu i neugodne mirise, e sad dobro dok je gnoj to je druga stvar, ali ne znam da li postoji mogućnost rješavanja tog problema preko vjetrobranskih pojaseva, znači da se zasadi drveće koje bi sprječavalo širenje tih mirisa prema gradu, evo to je možda moguće rješenje. Ono što me zanima je tko je zadužen za održavanje teretane na otvorenom, znači one nove teretane na Zelenjaku, ali i općenito svih dječjih igrališta koja postoje na području grada. Znači te sprave kada se postavljaju one moraju imati atest, e sad da li taj dobavljač ima nekakvu obavezu provjere tih sprava ili se te sprave provjeravaju tek na inzistiranje na dojavu građana, jer evo imam pitanje u stvari je vezano za tu teretanu na otvorenom je da si je jedno dijete skoro oko iskopalo pa možda bi trebalo provjeriti te sve sprave. I ono što me zanima, znači onaj uzdignuti pješački prijelaz kod Srednje škole, lijepo sad ta ulica izgleda Školska, divno, krasno, ali mislim da su oni prometni znakovi koji upozoravaju na taj pješački prijelaz malo prenisko postavljeni. Nalaze se na pješačkom pojasu, znači na nogostupu i dosta su nisko i ako netko ne pazi može se lako zaletjeti u njega. Hvala.

Gradonačelnik – evo zahvaljujem se gospodinu Cepetiću na svemu što je rekao, zapravo konstatacijama, znači vidjet ćemo za ovo na toj cesti što je propalo u kontekstu tog rješavanja cijelog tog pristupa da se to sanira. Vjetrobranski pojasevi drveće mislim OK ako je to mjera ja se s tim slažem i možemo o tome evo ga i na taj način razmišljati, pretpostavljam da stručnjaci za to područje će vjerojatno dati neka rješenja, znači prihvaćam to kao neko rješenje. Što se tiče dječjih igrališta, znači mi u principu nama vodi najviše brigu o tom Komunalni centar, također nova igrališta koja naručujemo su sva atestirana, uma nešto ovih starih koja se održavaju dijelom po prijavama, a dijelom koliko znam ih obilaze djelatnici Komunalnog centra i popravljaju. Znači da li ima problema na tim igralištima, mislim Grad se ogradio na onima gdje smo god mogli na neki način da se koristi na vlastitu odgovornost, a znam da je bilo u na ovim atestiranim igralištima sa svim mogućim onim gumama, i ovim i onim, da je bilo nesreća, čak mislim da je bio jedan prijelom ruke ili nešto, naprosto je bez obzira koliko su ona sigurna ne mogu biti 100% sigurna da se nešto ne bi moglo desiti, znači održava Komunalni centar, atestirana jesu koliko jesu, ali da je moguća nesreća ili neke nezgode da su uvijek moguće vjerojatno jesu, treba paziti. Što se tiče ove Vaše konstatacije mislim da ste potpuno u pravu i sam prolazim često tuda i ako se zapričate sa nekim tko kraj vas hoda i ne gledate ispred sebe može vam se lako desiti da lupite u znak i mislim da ste u pravu da bi to trebalo podići na malo višu razinu, da je prenisko.

g. Mario Mikulić – dobar dan, lijep pozdrav svima prisutnima i slušateljima Obiteljskog radija Ivanića. Ovo što ste rekli to se slažem, imamo problema sa teretanom na otvorenom zato što se sprave, evo po uvjerenju i prijavi nekih trenera koji tamo u blizini održavaju treninge, prije svega nogometne, a i sami roditelji i evo ja sam se uspio uvjeriti da se neke sprave stvarno neprimjereno koriste, odnosno da se kontra uputa koriste, a onda čak i ta varena željeza i sprave koje su profesionalne dogodi se i da puknu, evo jedan steper je već popravljen jer je naprosto razvaljen, netko ga je razvalio, a sad možemo samo pretpostaviti koja je sila potrebna da se tako nešto napravi, a može se to samo napraviti ako je, pa da ne velim, namjera. Za sva ostala dječja igrališta ovo što je rekao gradonačelnik dano je na povjerenje i upravljanje i održavanje komunalnom centru. Veliki je broj tih igrališta, oni su napravljeni od materijala koji su podložni čestim oštećenjima, prilagođeni su djeci od najmlađeg doba i onda je tim više uporaba tih igrališta vrlo osjetljiva s tim više da djeca starije dobi, da ne kažem i tinejđerske i neke dobi, pogotovo za vrijeme vikenda koji popiju flašu bambusa više trgaju te sprave, policija je natjeravala pogotovo u centru isto tako neke delikvente, mogu reći razvale ta igrališta tako da mi uglavnom ponedjeljkom i utorkom krparimo ta igrališta i evo jednostavno sad preko zime ćemo iskoristiti, a to smo dobili i uputu našeg komunalnog redara, jednu rekao bih malu opomenu, da to ažurnije radimo, evo sad ćemo to napraviti preko zimskog perioda ful 100% da krenemo na proljeće da bude sve spremno, a onda dalje redovnim obilascima koji su na tjednoj bazi i tamo gdje održavamo javne površine, gdje uočimo nedostatke da promptno reagiramo, a i preko ove aplikacije često roditelji pošalju uputu da je strgana ljuljačka, znači ljuljačka za dijete do 50 kg na žalost netko se ljulja i od 90, 100 kg, strga taj lanac. Nama je isto potrebno vrijeme od 3, 4, 5 dana često puta za zamijeniti to pa evo apelirao sam i na razumijevanje s te strane jer nemoguće je to istog trenutka popraviti. Brojne su obaveze, broj ljudi i obaveza je malo često puta zna biti u nesrazmjeru pa to malo i potraje.

1. **TOČKA**

Gđa. Senka Kušar Bisić – dobar dan svima, već i dobar večer budući da je velik broj točaka ispred vas ja zaista neću duljiti, dobili ste u materijalima navedeni Pravilnik za koji nam je potrebna vaša suglasnost kao uostalom i kod svih drugih akata koje Gradska knjižnica donosi, nema mjesta improvizaciji i oni su u skladu sa odredbama Zakona o arhivskom gradivu i arhivima, Pravilniku o zaštiti i čuvanju arhivskog i registraturnog gradiva, neke opće stvari su naravno navedene od toga što se podrazumijeva, koji su uvjeti čuvanja, načini pohrane, vremenski periodi i slično. Sve je navedeno unutra, zaista mislim da nema potrebe da sada čitamo, pa evo ja bih maksimalno skratila.

g. Krešimir Golubić – imam kratko pitanje šta se tiče arhivske građe zanima me znači ovoga u zadnjih ono pet godina da li se ovaj Zakon, ja sam ga pročitao ovaj materijal ali nisam mogao dobiti informaciju, znate onaj problem znači da se pristup nekim arhivama u Republici Hrvatskoj sada sankcionira ili se uvjetuje posebnim odobrenjima, dozvolama, a posebno arhiva šta se tiče znači povijesti i povijesne baštine, dokumentarnih događaja i tako dalje, znači da li se ovaj Pravilnik odnosi na takve arhive. Znači ako želite saznati šta se dogodilo ' 91., ' 92., ' 93. više ne možete saznati tek tako lagano nego morate imati posebno odobrenje, dozvole i tako dalje.

gđa. Senka Kušar Bisić – iskreno nisam sigurna sad točno na šta se odnosi pitanje. Znači u knjižnicu što se tiče naše građe, materijala, na primjer ako govorimo o navedenoj godini dostupni su materijali vida starih novina, svega onoga što se odnosi na period navedeni koji ste tražili.

Prije pristupanja glasovanju utvrđeno je kako je na sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za usvojena

**ODLUKA**

**o davanju prethodne suglasnosti na Pravilnik o zaštiti i obradi arhivskog i registraturnog gradiva Gradske knjižnice Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Tomislav Masten – poštovani predsjedniče, poštovani gradonačelniče, cijenjene vijećnice i vijećnici što se tiče Izvješća o radu o stanju društva za 2017. godinu ja vam neću prepričavati, unutra imate dosta podrobnog materijala, ako bude kakvih pitanja ja ću vrlo rado na njih odgovoriti. Ono na što ću se fokusirati u ovom svom izlaganju su zapravo oni dijelovi koji se odnose na Grad Ivanić, odnosno na područje otoka Ivanića, odnosno bivše vodoopslužno područje Ivanić. Što se tiče realizacije projekata na ovom području ključni su zapravo EU projekti koji su pred nama. Projekt izgradnja vodoopskrbi sustav Zagreb Istok za koji sam ove godine u ime firme potpisao ugovor o financiranju i koji u krajnjoj taj projekt je bio i razlog spajanja ove firme i nastanka na ovaj način, što se tiče područja Ivanić-Grada, Kloštra i Križa u tijeku je javna nabava za izvođenje radova i ja očekujem da ćemo do sredine idućeg mjeseca otvoriti natječaj, da neće se zakomplicirati što se u Hrvatskoj naravno zna dogoditi, te da ćemo u nekakvom roku slijedećih dva mjeseca imati izvođača radova za rekonstrukciju i dogradnju cca 47 km mreže na ovome području. Što se tiče, pa unaprijed se ispričavam i svima vama i građanima i građankama da ćemo dobar dio što grada što okolnih općina raskopati, no bez toga budućnost vodovodne mreže na ovom području baš neće biti presjajna. Što se tiče drugog velikog projekta za područje Ivanić-Grada, Kloštra i Križa, Izvješće usvojeno u lipnju ove godine, stanje projekta aglomeracije Ivanić-Grad, ili ne znam kako se službeno zove, znači izgradnje kanalizacijske mreže i novog uređaja za pročišćavanje na lokaciji postojećega je u fazi da smo završili novelaciju studije, da smo sa Hrvatskim vodama usuglašujući obuhvat usuglasili sve što je bilo potrebno, ovih dana se očekuje obilazak terena, a to je zapravo zadnja faza prije same aplikacije projekta. Ono što ja očekujem da ćemo najkasnije negdje do ožujka iduće godine potpisati ugovor o dodjeli bespovratnih sredstava između nas, države, Ministarstva zaštite okoliša i Hrvatskih voda te znači negdje do kraja iduće godine očekujem i objavu natječaja za izvođenje radova na kanalizacijskom sustavu koji većim dijelom pokriva područje Grada Ivanić-Grada, nešto manje Općinu Kloštar, i naravno novi uređaj za pročišćavanje otpadnih voda na lokaciji postojećega. Prema informacijama koje imam mislim da u tijeku rasprave na radnim tijelima u Gradskom vijeću bilo je pitanje, postavilo se pitanje sudskih sporova, pa da odmah i na to odgovorim da ne morate ta pitanja postavljati. Znači radi se o sudskim sporovima koji su pokrenuti u prošloj godini sa tvrtkom Kapitel, ja znam zadnju puta smo s kolegom Golubićem raspravljali na tu temu, to je jedan predmet koji smo mi preuzeli od bivše VIO-a Ivanić, nije baš sretno ugovoren posao, međutim ovdje piše da je u tijeku zaključivanje sudske nagodbe, mi smo se nagodili sa tvrtkom Kapitel, isplatili, nagodili smo se, oni su nas tužili za 6.135.000,00 kn, u veljači prošle godine, ako se ne varam ili tu negdje, mi smo danas u fazi da smo se nagodili za 5.470.000,00 kn, platili smo 4.000.000,00 kn nagodbe i do 1.3. ćemo platiti još 1.470.000,00 kn. U isto vrijeme Općina Križ, koja je zapravo i bila krajnji korisnik tog ugovora sa tadašnjim Ivakopom, je nama već do sada doznačila 4.000.000,00 kn koje smo mi transferirali Kapitelu i do 6. mjeseca iduće godine se obvezala da će nam isplatiti ostatak novaca, prema informacijama koje imam to će biti puno ranije, da smo se osigurali u tom postupku ja imam potpisan ugovor između Općine Križ i Vodoopskrbe i odvodnje Zagrebačke županije kao javnobilježničku ispravu tako da se mi u svakom slučaju možemo naplatiti od Općine Križ ukoliko to ne bude tako, iako ne vidim razloga, do sada smo sa Općinom Križ imali vrlo korektne odnose i suradnja je bila na obostrano zadovoljstvo da riješimo taj gorući problem koji nas je godinama mučio i prijetio nam je zapravo jer 6.135.000,00 kn sa pripadajućim kamatama bi ozbiljno moglo ugroziti poslovanje društva. Što se tiče sudskog spora sa Ivanom Šajkovićem iz DUKOM-a ova revizija koju spominjemo u Izvješću na strani 9 na Vrhovnom sudu, ne bi čovjek vjerovao, uspjela je u našu korist i slučaj je vraćen na ponovno postupanje Županijskom sudu u Zagrebu, inače revizije na Vrhovnom sudu uspijevaju u vrlo niskim postocima, mi smo ovog puta očito bili u pravu pa smo uspjeli u tome, a kakav će krajnji ishod biti vidjet ćemo. Međutim ja mislim da će biti u našu korist što naravno ne mogu garantirati. Što se tiče spora protiv Ivana Kuste i Nine Horvat to su sporovi koji su nastali spajanjem društva kada oni nisu prihvatili ugovore o radu koji su im bili ponuđeni na novim radnim mjestima, obadva spora su prvostupanjski dobivena u našu korist, i ovaj zadnji sudski spor zapravo financijski ne predstavlja opterećenje Društvu, to je jedan spor još koji je pokrenut protiv nas kao pravnog slijednika bivšeg DUKOM-a zbog toga što su jednoj gospođi u Brckovljanima skinuli vodomjere jer nije plaćala vodu pa se onda na kraju pokrenuo tužbeni zahtjev jer su je, tadašnji DUKOM ju je teretio za više novaca nego što je zapravo trebalo, realno to za poslovanje Društva i da čak izgubimo taj spor, iako sumnjam da ćemo ga izgubiti, ne predstavlja neku značajnu financijsku, odnosno materijalnu štetu. Ako ima kakvih pitanja po ovim drugim bilo kojim temama u ovom Izvješću ja ću na njih vrlo rado odgovoriti, ali da vas ne zamaram u gospođa direktorica Knjižnice mi je bila uzor sa svojim Izvješćem, bila je puno kraća i od mene, a ja se ipak nisam mogao suzdržat. Hvala.

g. Krešimir Golubić – zahvaljujem, evo htio bih zahvaliti gospodinu Mastenu na onom Izvještaju kojeg ste dobili vi kao svi gradski vijećnici jer taj Izvještaj stvarno je jako lijepo napravljen, transparentan je za onog koji se želi informirati sve informacije može unutra saznati. Zanima me samo Izvještaj znači Vodoopskrba i odvodnja Zagrebačke županije iz perspektive korisnika, znači to ste inače vi vijećnici, mi građani, naši slušatelji, građane zanima, prva stvar, zašto u samoj strukturi računa u Vodoopskrbi i odvodnji ima deset stavaka, a evo mene kao vijećnika zanima u toj strukturi računa ako vi raščlanite znači 60% cijene računa plaćate vodu, znači iz svih stavaka koje plaćate kolokvijalno rečeno vodi 60% se tiče na samu vodoopskrbu, pročišćavanje, fiksni dio, ali mene zanima onih 40% iz te strukture računa šta se odnosi na različite naknade, a to su naknade za razvoj vodoopskrbe, naknade za razvoj odvodnje, naknade za korištenje voda. Da li će se i tih 40% naknada u vrijednosti računa i dalje plaćati jer da li ima, zanima me znači pošto se radi aglomeracija znači u Ivanić-Gradu, a dobivaju se bespovratna sredstva iz EU, da li ta bespovratna sredstva će utjecati na smanjivanje nekih od tih naknada koje se financiraju iz sredstava europskih fondova?. Hvala lijepa.

g. Tomislav Masten – hvala lijepo na pitanju, evo konkretno što se tiče naknada za razvoj, naknada za razvoj je prihod javnog isporučitelja vodousluge, odnosno nas, koji se troši u skladu u dogovoru sa jedinicom lokalne samouprave na čijem području je prikupljena. Npr. u tijeku imamo radove u naselju Siporeks, projekt je težak 1.400.000,00 kn, nemojte me držat sad za riječ, deset tisuća gore dolje, od toga Hrvatske vode pokrivaju 85%, onih 15% mi plaćamo iz naknade za razvoj. Kad je potrebno izvesti neke, radili smo recimo sanaciju kolektora ispod šetnice, također Hrvatske vode su plaćale od 1.600.000,00 nekakvih 85%, mi smo taj domaću komponentu, lokalnu, kako god ju nazovemo, našu, pokrili iz naknade za razvoj. Kod nekakvih manjih zahvata koji se događaju u gradu kad je pogotovo na brzinu nekakav manji komad kanalizacije ili vodovoda, odnosno sanirati nekakav poveći zahvat onda to opet financiramo iz toga. Također naknada za razvoj u perspektivi ove aglomeracije o kojoj ste govorili će nam služiti za ovu lokalnu komponentu jer mi dobivamo bespovratna sredstva iz EU međutim ta sredstva nisu 100%. Znači da biste dobili bespovratna sredstva, ono što smo mi radili i što da budem iskren nam relativno dobro ide, bez obzira što samohvala ne valja, da biste pripremili sve te projekte uvijek morate imati nekakve lokalne novce jer hrvatske vode vam plate studiju, plate projekte, ali vam nikad ne plate 100%. Plate vam 80, 85, 90 ovisi kako kad. Također kad dođe do realizacije samog projekta, ja ću idući tjedan potpisati prvi ugovor za aglomeraciju Rugvica, Dugo Selo, za izvođenje građevinskih radova za 159.000.000,00 kn. U tom momentu sredstva EU su vam cca 68-69%, 12,5% su vam sredstva Hrvatskih voda, 12,5% su vam sredstva ministarstva i nekakvih 6-7% moramo osigurati mi. Na te enormne iznose o kojima mi govorimo tih 6-7% kojih zvuči malo, ali ako imate ugovorenih okvirno 1.050.000.000,00 kn projekata onda vam je to 70.000.000,00 kn, to je enorman novac za naše poslovanje. Svi ti krediti, sve te lokalne komponente se plaćaju iz te naknade za razvoj. Također ova naknada za zaštitu voda, naknada za korištenje voda koje ste spominjali, to je prihod Hrvatskih voda, mi ih samo prikupljamo i faktički transferiramo njima taj novac, iz tih naknada se financiraju ovih 85% u Siporeksu, ovih 12,5% u aglomeraciji i tako dalje. Znači svi ti novci se na naki način faktički vrate opet u dugoročna ulaganja za komunalnu infrastrukturu na ovom području. Zašto ima deset stavaka? Zato što imate dijelove grada kod kojih recimo, svima naplaćujemo fiksnu naknadu za vodovod, onima koji imaju priključak vode. Imamo situacija nekoliko, doduše ne puno, ali ih imamo, gdje imamo samo odvodnju. Znači ima ljudi koji nemaju, koji imaju bunar doma, a koriste odvodnju, tada oni ne plaćaju fiksnu naknadu za vodovod, plaćaju samo fiksnu naknadu za odvodnju. Oni koji imaju samo vodovod plaćaju fiksnu naknadu za vodovod, plaćaju vodu ne plaćaju odvodnju. Oni koji nemaju pročišćavanje plaćaju ovo dvoje, ali sada da ne idem u detalje, znači mora biti toliko stavaka jer nemaju svi sve. Ne možete napraviti fakturu u krajnjoj liniji Zakon o financiranju vodnog gospodarstva je tako propisao znači naš manevarski prostor je tu vrlo mali, da ne kažem vrlo uzak.

g. Krešimir Ceranić – hvala lijepa, imam jedno samo pitanje – zašto se dešava u Vašem poduzeću da dolaze opomene, neutemeljen opomene za nepostojeće dugove? To tvrdim vizavi slučaja sa mojim DVD-om, prije godinu dana je došla opomena, nije bitan iznos, mi smo naravno otišli u vaš ured u Ivanić-Gradu, oni su sve pogledali u kompjuteru, sve je plaćeno, točno na lipu taj iznos za koji ste nas teretili, u biti teretite još uvijek, je plaćen. Nakon tri mjeseca je došla opet druga opomena, opet sam kod gospodina Broza osobno došao, donio sam izvod iz banke gdje se točno vidi da je DVD prebacio sredstva vašem poduzeću i evo svakih jedno dva, tri mjeseca dolazi opomena pred iskapčanje dobave vode. Čak više nismo ni obveznici plaćanja jer je Grad preuzeo cijeli objekat, a s time i troškove za te režije. Zadnja je sada došla prije neki dan, hvala bogu sad će biti zastara u dvanaestom mjesecu, ali smo čuli da to nije samo jedan naš izolirani slučaj, nego da se to događa i drugim korisnicima.

Predsjednik Gradskog vijeća – pozivam gospodia Mastena da odgovori, no međutim ja vas molim da takva pitanja koja nisu direktno vezana za ovu točku, rasi se o Izvješću za 2017. financijskom i o poslovanju, pa onda to postavite pitanje na aktualnom satu ubuduće. Sva pitanja koja su vezana znači uz Izvješće postavljajte pitanja uz Izvješća. Ovo je pitanje bilo za aktualni sat, ali dobro.

g. Tomislav Masten - je točno je, ja se ispričavam ljudima u Ivanić-Gradu koje teretimo ponekad za stvari koje su možda platili, međutim dogodilo se nekoliko nespretnih stvari kada smo spajali firme. Dogodilo se to da pojedine uplate koje su išle prema računima, znači imali ste 1.6. smo se mi spojili, nama je faktički banke su nam pogasile s tim 1.7. su nam pogasile sve račune. Neki ljudi koji su poslije izvršili uplate na te račune jednostavno im je banka vratila novac, nije prebacila novac na naše račune. Druga stvar evidencija koju smo prebacivali iz 6 softvera, ili 4,5, nije bitno, u jedan softver koji danas koristimo, vjerujte mi to je jedan, slobodno ću reći, totalni kaos koji se događao tamo u tom periodu prošle godine i mi još uvijek nismo raščistili do kraja bitku sa našim starim računima, a i da budem iskren kolege iz današnje Poslovne jedinice, a nekad Vodovoda Ivanić baš nisu preažurno vodili evidenciju oko naplate, a o prisilnoj naplati ne bih ni komentirao s ovog mjesta, bolje da to javno ne spominjem. Znači dogodilo se to da smo mi sa nekakvom ozbiljnom naplatom potraživanja na način kako se to radi, kako to po zakonu treba raditi započeli zapravo tek negdje krajem prošle, početkom ove godine i tu dolazi do određenih problema jer evidencije koje smo preuzeli su, ajde, malo nedostatne da se tako izrazim. Koristim ovu priliku da se ispričam ljudima koji su imali ovakvih neugodnosti poput vaše, to se u perspektivi vjerujem neće događati. Za ovaj račun molim Vas da ga meni pošaljete mejlom pa ću ja to riješiti.

g. Lovorko Matković – U 2017. imali ste više puta sanacije vodovoda, da se vežem na temu, ali da li možete nam objasniti i d li postoji mogućnost da nakon sanacije imate ispiranje jednoga dijela svog voda da ne dolazi ovako zamućena vod ili se to može nekako smanjiti ili ćete to u budućnosti probati nekako riješiti sa nekim klapnama ili s nečim. Hvala.

g. Tomislav Masten – moram priznati da ne znam, ispiranje je uvijek moguće napraviti u cjevovodu i ne znam gdje je problem da se to ne napravi, upozorit ću ljude u Poslovnoj jedinici da se s tim malo pozabave. Realno, hvala bogu imamo tako male gubitke da si možemo priuštiti da malo vode isteče van jer je što se toga tiče sustav dobro ustrojen. Upozorit ću djelatnike da posvete tome više pozornosti, nema razloga da se to događa ukoliko je to naravno tehnički moguće.

g. Igor Cepetić – pitanje je za 2017., Izvješće, vezano je za ove sudske postupke. Čuli smo za ove koji se vode protiv Društva, zanima me šta je s svim postupcima koji se vode u korist Društva, znači to je za onaj radi naplate od DUKOM-a u iznosu od 16,6 milijuna kuna koja je obaveza bila i za Vrbovec je bila 5.5 milijuna kuna, zaokružujem iznose, ne znam sada iznose točno u kunu, što je bilo preplaćeno, znači to je ukupno nekih 22 milijuna kuna, pa me zanima da li te obaveze stoje, da li su ti postupci gotovi možda.

g. Tomislav Masten – što se tiče tih sporova imamo i treći spor. Zapravo ovako, što se tiče Dugog Sela nas tereti VIO Zagreb za 16 milijuna kuna, a mi njih tužimo da cijena vode koju su oni naplaćivali nije bila ustrojena u skladu sa Zakonom o vodama odnosno o formiranju cijene. Imamo taj spor, spor za Vrbovec gdje mi tužimo jer smo preplatili 5 milijuna kuna, i imamo spor za Ivanić-Grad koji smo pokrenuli ove godine, a radi se o tome da smo ih tražili da nam smanje cijenu vode koju mi preuzimamo ovim novim magistralcem koji smo sagradili lani. VIO Zagreb se kao i obično oglušio na to i onda smo pokrenuli postupak. Postupak ide prvo ih upozorite, nakon tog napravite elaborat o formiranu cijene, kada jedno i drugo ne uspije pokrenete sudski spor i tada Vijeće za vodne usluge udara privremenu mjeru. Mi smo imali situaciju da smo cijenu koja je bila 2,53 za Ivanić-Grad, Kloštar, Križ, naša nabavna cijena koja nam ulazi u sustav smanjili na 1,71 takvim postupkom. U Dugom Selu smo je smanjili sa 4,68 na 2,08 i u Vrbovcu sa 4,68 na 2,18. Sudski sporovi po redu, što se tiče Dugog Sela tu smo upravo završili četvrto vještačenje koje je radio Građevinski fakultet i taj dug od 16 milijuna kuna o kojem mi govorimo je nastao zapravo naplatom, odnosno pokušajem naplate od strane Zagreba kubika vode po 4,68. Vještačenje je zadnje pokazalo da je realna cijena vode 1,64. Znači da je tri puta manje, više nego tri puta manje. I mi dobro stojimo u tom sudskom sporu jer sva vještačenja koja su bila rađena su između 1,61 i 2,35, nijedno nije bilo preko toga, a naplaćivali su cijenu 4,68, zapravo budimo iskreni pljačkali su tadašnji DUKOM. Što se tiče Vrbovca tu još nismo došli ni do vještačenja, a Ivanić-Grad neću vam ni pričati, to je tek u začecima. Ja osobno ne očekujem slijedećih 5 godina da ćemo mi bilo kakav prvostupanjski pravorijek na tim sporovima imati jer to je jako kompleksno pitanje koje nitko u Hrvatskoj još nije izvještačio kako spada i nitko nije došao do nekakvog rezimea, međutim nadam se da, ja sam već prije godinu dana ponudio VIU Zagreb prijedlog nagodbe da se nagodimo u svim tim sporovima jer mi smo javni tužitelj vodne usluge i nitko od nas ne smije ostvarivati niti zaradu niti dobit po Zakonu, nadam se da dolaskom nove uprave VIU Zagreb koja je evo sad stara mjesec i pol, a idući tjedan ja se toplo nadama da ćemo po prvi puta imati zajednički sastanak, da ćemo i na tu temu početi razgovarati da se nagodimo i da riješimo sve te sudske sporove na obostrano zadovoljstvo, jer ukoliko smo mi njih preplatili u Vrbovcu 5 milijuna i nešto, ukoliko su oni nas teretili po 4,68 na Dugom Selu, a realna cijena je bila 1,64, 1,65 nije bitno, tada mi već dolazimo do vrlo slične cifre da smo jedni drugima dužni. Na kraju mi već njima dvije godine i nešto plaćamo na Dugom Selu 2,08, a ako bi bila cijena 1,64, a kupujemo godišnje 2,5 milijuna kubika vode onda nisam siguran na kraju tko će kome biti dužan, tako da ja sam uvijek sklon tome da se, kao i sa kapitelom, nagodimo, da nađemo nekakvo zajedničko rješenje, da to košta najmanje što je moguće jer advokati i njih i nas koštaju neću ni pričati koliko po tim sporovima, a smatram da je to između javnih pružatelja usluge, između javnih komunalnih poduzeća potpuno besmisleno i bespotrebno.

g. Krešimir Malec – prvo načelno, vezano je za Izvješće predsjedniče, moje pitanje je, ne samo za ovo Izvješće nego i za sva ostala izvješća, danas je 1.12., 30.6. je zakonski rok za usvajanje izvješća trgovačkih društava, ovo je konkretno usvojeno 15.6., mi imamo na raspravi 1.12., sad smo 2019. Malo je, ne malo, jako je neozbiljno, a ovo je ozbiljni posao, Gradsko vijeće je ozbiljna institucija, onda predlažem gradonačelniku, nadam se da me sluša, da takve stvari moraju doći puno, puno ranije na sjednicu Gradskog vijeća da raspravlja o njima. Ovo je sad povijest, govorimo o 2017. godini. To je prvo. Vezano je za Izvješće, evo pohvaljujem rad, projekte, aglomeracije, krasno ste to sve napisali, ali mene sad malo evo tu drži isto tako lokal patriotizam, nadam se da sam dobro vidio, direktor će me ispraviti, vezano je za postupke nabave i oni su tamo taksativno nabrojeni pa bih molio, nisam vidio, ali predlažem da ubuduće imamo i popis ovih sklopljenih ugovora do 20.000,00 kn s obzirom da je 1.480.000,00 kn, nabrojali ste ove sve koji su do 200.000,00, odnosno od 20.000,00 do 200.000,00, odnosno do 500.000,00 kn robe, usluge i radovi, oni su 2.143.000,00 kn, ali ono što mene ne čini zadovoljnim da je od ovih ugovora koji su vidljivi samo sa područja Grada Ivanića jedna tvrtka dobila posao, s obzirom da šaljete pozive kod postupaka nabave do 20.000,00 kn minimalno na jednu, a u principu šaljete i na više, da li zovete tvrtke u tim postupcima nabave s područja Ivanić-Grada. Isto tako kod nabave robe i usluga i radova od 200.000,00 do 500.000,00 kn s obzirom da se minimalno šalje na tri ponude, da i šaljete ponude i tvrtkama s područja Ivanić-Grada. Za postupak javne nabave to mi je sasvim jasno da se javiti može tko želi, tko hoće i da normalno onda u odnosu na kriterije tko zadovoljava kriterije njih odabirete onda za izvođače radova ili usluga, pa evo ja bih molio da ubuduće vodite računa s obzirom da mi participiramo tamo i u Nadzornom odboru i Skupštini da evo damo i mi kao Gradsko vijeće uputu našim predstavnicima i u Nadzornom odboru i u Skupštini Društva da inzistiraju da se evo takvi pozivi šalju i tvrtkama s područja Ivanić-Grada. Da li će oni biti najpovoljniji ne ulazim u to, da i zadovoljavaju te kriterije, ali ne bih htio da se oni izostave. Mi smo od ovih ukupnih vrijednosti nabave, govorim o ovom gdje su pozivni natječaji i ovo, znači tu govorim o nekakvih 4 milijuna i koliko tisuća kuna, 6 milijuna kuna, mi smo dobili 183.000,00 kn na području Grada Ivanić-Grada. Ja bih volio da je to daleko, daleko više s obzirom da smo vrijednost imovine koju smo unesli, a vidljivo je da smo unesli najviše. Drugo, vezano je opet vraćam se na ove sudske sporove, s obzirom da je postojala izvjesnost spora, ovo je sad financijska stvar, bilo bi dobro da ubuduće dobijemo izvješće revizora uz Izvješće o financijskom poslovanju s obzirom da znam da postoji načelo opreznosti koje se primjenjuje u postupcima rezerviranih sredstava, pa moje pitanje je zašto nismo rezervirali sredstva u 2017. a znali smo za izvjesnost sporova, znam koja je to financijska reperkusija isto tako proizlazi iz toga, pa evo radi toga me interesira Izvješće revizora, zašto nije primijenjeno načelo opreznosti kod sporova koji su bili izvjesni, govorimo ovdje o 16.100.000,00 i 1.100.000,00 kn kada se to znalo. Hvala lijepo.

g. Tomislav Masten – što se tiče tvrtka s područja Ivanić-Grada, znači do 1.8. prošle godine mi smo još uvijek funkcionirali kao sedam različitih poduzeća. U pravilu su dotadašnja poduzeća predlagala trgovačka društva i ta trgovačka društva su bila sa njihovog područja, ako su se radovi radili u Dugom Selu u pravilu su se slali pozivi firmama iz Dugog Sela, ako se radilo u Ivaniću onda se slalo u Ivaniću, Zelina Zelini i tako dalje. Što se tiče ove godine s obzirom da je i količina radova koja se izvodi na ovom području veća biti ćete zadovoljniji sa izvješćem za 2018., samo ću to reći. Što se tiče zašto nismo priložili izvješće revizora, iduće godine ćemo ga priložiti, najmanji problem, samo molim gradske službe, ako nije problem da kad vam pošaljemo izvješće kada ga budete tražili da nam kažu da im to pošaljemo, to je najmanji problem. Zašto nije bilo iskazano u Izvješću za 2017., pa zato što su svi ti sporovi pokrenuti 2017. , znači oni u planu poslovanja mi nismo imali da je bila izvjesnost spora, ja sam se nadao, prvo za neke stvari nisam ni znao, da budem iskren, kad smo se spajali, ajde da budem tu potpuno otvoren ja nisam znao da je petljanija baš tako velika što se tiče slučaja Kapitel, ovi ostali sporovi, pogotovo što se tiče gospodina Šajkovića bio sam uvjeren da Županijski sud će samo potvrditi odluku prvostupanjskog suda i da tu apsolutno nema nikakvog razloga za ovo što se na kraju dogodilo, ali da sada ne ulazimo u detalje, međutim dostavit ću vam Izvješće revizora pa ćete unutra vidjeti točno što je revizor po tom pitanju napisao i odgovorio, pa nema nikakvih problema, ali hvala bogu sadržaj je na kraju dobro ispao. Predložio je rezervaciju samo za kamate smo imali ove godine rezervirane za Kapitel.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojen

**ZAKLJUČAK**

**o prihvaćanju Financijskog izvješća i Izvješća o poslovanju trgovačkog društva Vodoopskrba i odvodnja Zagrebačke županije d.o.o. za 2017.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

Gđa. Sanja Radošević – lijepi pozdrav svim prisutnima i slušateljima Obiteljskog radija. Pred vama se nalazi Odluka o izmjenama Odluke načinu pružanja javne usluge prikupljanja miješanog komunalnog otpada i biorazgradivog komunalnog otpada Grada Ivanić-Grada. Ako se sjećate početkom ove godine smo na ovom vijeću donijeli Odluku o načinu pružanja te odluke, ali uz uvjet da će navedena Odluka biti u primjeni od 1.11.2018. godine ako se ispune tehničko tehnološki uvjeti odvoza i naplate odvoza na području Grada Ivanić-Grada sukladno odredbama te Odluke. Da bi novi sustav prikupljanja otpada mogao profunkcionirati potrebito je u osnovnom ostvariti određene tehničko-tehnološke uvjete, tu mislimo nabaviti i podijeliti korisnicima usluge odgovarajuće spremnike za otpad, osigurati potreban broj vozila za odvojeno prikupljanje otpada, ustrojit mobilno reciklažno dvorište i dovršiti ugradnju sustava za elektroničku evidenciju odvoza otpada od korisnika koja je između ostalog i u tijeku i u visokoj fazi izvršenosti. Kako sve navedeno zahtijeva značajna financijska sredstva, a da bi se izbjeglo znatno povećanje cijena usluga korisnicima davatelj usluge samostalno putem jedinica lokalne samouprave gdje god je to moguće participira po pozivima za sufinanciranje koje objavljuje Fond za zaštitu okoliša i Ministarstvo zaštite okoliša. Znači i Fond i Ministarstvo su raspisali javne pozive na koje se je Grad Ivanić-Grad javio i u biti određene ove nabave su u tijeku. Nabava spremnika za odvojeno prikupljanje otpada je u tijeku, za isto su potpisani odgovarajući ugovori između jedinica lokalne samouprave i Fonda za zaštitu okoliša. Prema informacijama koje smo dobili iz Fonda koji provodi postupak za sve davatelje usluge s područja RH isporuka spremnika očekuje se u drugoj polovici 2019. godine. Što se tiče komunalnih vozila za prikupljanje otpada davatelj usluga je proveo postupak javne nabave za jedan kamion smećar koji je prije jedno dva tjedna i završena je u biti proveden je postupak javne nabave, odabran je najbolji ponuditelj te je kamion isporučen, te je putem Ministarstva prijavljen iskaz interesa za još dva komunalna vozila koja su nam nužna kako bi mogli započeti s novim sustavom prikupljanja otpada. Objava javnog poziva za sufinanciranje nabave komunalnih vozila očekuje se do kraja 2018. godine. U planu je raspisivanje javnog poziva za sufinanciranje nabave mobilnih reciklažnih dvorišta i ugradnju sustava za elektroničku evidenciju odvoza otpada koja u bit je kod nas instalirana na dva kamiona, ali je u biti potreba za još dva takva uređaja, ali vrijeme objave tih svih javnih poziva još nije poznato. Ivakop u suradnji sa Gradom Ivanić-Gradom intenzivno radi na svim pripremnim radnjama kako bi omogućili da se svi ovi uvjeti ispune kako bi tijekom slijedeće godine građanima bili isporučeni dodatni spremnici, znači mislimo zamijeniti postojeće vreće za sakupljanje papirnatog i plastičnog otpada sa kantama plavima i žutima, isto tako korisnici koji su kod naše izjave odabrali da žele kompostirati dobit će kompostere kojih smo između ostaloga do sad već podijelili 2000 u zadnjih 3 godine i oni korisnici koji će odabrati da žele bio otpad prikupljati na kućnom pragu u kantama za njih će biti isto tako kao i za sve stambene zgrade organizirano prikupljanje bio otpada od vrata do vrata. Znači svi ti uvjeti kada se ispune, očekujem da će to biti tijekom 2019. godine, uz to nabava još jednog do dva kamiona to ćemo vidjeti kakva će biti situacija s tim javnim pozivima i elektronička evidencija odvoza otpada za koju se isto očekuje javni poziv. S tim bi svim uvjetima kada se ispune, a vjerujemo da će to biti tijekom slijedeće godine, znači zaokružili bi cijeli taj jedan ciklus i Odluka bi mogla stupiti na snagu. Zato iz tog razloga smo morali napraviti prolongat te postojeće Odluke i dat vam na usvajanje kako bi u biti bili spremni slijedeće godine kada se svi ovi uvjeti ispune da možemo početi primjenjivati znači Odluku što će značiti da će u biti svi ti tehničko tehnološki uvjeti biti ispunjeni i da će moći korisnici dobivati novu uslugu koja je regulirana tom našom Odlukom, tako da evo iz tog razloga vas molimo da usvojite Odluku o izmjeni ove Odluke.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**ODLUKA**

**o izmjeni Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

Gđa. Sanja Radošević – kao uvod ja bih se samo nadovezala na komentar vijećnika Maleca vezano uz datum, u biti datum usvajanja, mjesec usvajanja ovih naših izvješća, ako se sjećate još prije možda jedno četiri godine smo razgovarali o tome i razmatrali smo mogućnost prvenstveno da ti svi izvještaji koje trgovačka društva i svi drugi proračunski i neproračunski korisnici moraju, koja vijeća dobivaju kao informaciju i na usvajanje da bi trebali biti ti obrasci jedinstveni i normalno da bi taj rok usvajanja morao biti što kraći. Obzorom da se do sad nije ništa po tom pitanju dogodilo, a imali smo prije jedno desetak dana Odbor za gospodarstvo gdje smo razmotrili tu mogućnost i da ćemo mi u biti ispred Odbora za gospodarstvo dati neki prijedlog kako bi ti svi obrasci morali izgledati tako da ćete evo na jednom od slijedećih vijeća isto tako dobiti jedan naš prijedlog i vjerujem da će ubuduće biti, mislim s obzirom i na raznolikost i djelatnosti i trgovačkih društava da ćemo evo i taj nekakav problem riješiti za ubuduće. Što se tiče financijskog stanja 2017. godine Društvo je ostvarilo ukupni prihod od 7.244.000,00 kn, rashode od 7.211.000,00 kn, pozitivan financijski rezultat od 33.000,00 kn. Ostvarena dobit u poslovanju za 2017. se proknjižila kao zadržana dobit te su predmetni financijski izvještaji usvojeni od strane NO-a i Skupštine Društva. U odnosu na 2016. godinu došlo je do smanjenja dijela prihoda iz razloga što društvo više ne obavlja knjigovodstveno računovodstvene i administrativne poslove za Vodoopskrbu i odvodnju Zagrebačke županije, radnici koji su obavljali te poslove angažirani su na drugim poslovima u tijeku te 2017. godine, bili su na čipiranju spremnika za otpad, sklapali su izjave i ugovore sa korisnicima usluga, ustrojavali su propisane evidencije korisnika i sve druge poslove tako da se za isto ne koriste vanjske usluge. Na rashodovnoj strani smo proporcionalno smanjili troškove, to su uglavnom bili troškovi za platni promet, troškovi za raznošenje računa, troškove prijevoza, troškove energije i sve druge troškove koji su vidljivi iz našeg Izvještaja. Briga o novčanim tijekovima se vodi na dnevnoj bazi. Gdje god je to moguće po objavljenim pozivima koriste se mogućnosti sufinanciranja od strane Fonda za zaštitu okoliša, Ministarstva zaštite okoliša i energetike, Zagrebačke županije i drugih javnih poziva gdje se zadovolje u biti uvjeti da se možemo mi ili jedinica lokalne samouprave javiti na isti. Od bitnih investicija u 2017., krajem prosinca 2017. smo ishodili uporabni dozvolu za izgrađenu plohu 6 na odlagalištu te je ista u fazi eksploatacije od 1.1.2018., te smo i dalje u postupku sanacije odlagališta prema zakonskim propisima RH. Izgrađenu plohu 6 vrijednosti 950.000,00 kn je sufinancirao Fond za zaštitu okoliša sa učešćem od 60 %, a ostatak su financirale sve tri jedinice lokalne samouprave u omjeru 50:30:20. U sklopu sanacije ishođene su i uporabne dozvole za fazu 1 etapu1, to se misli na obuhvat postojećeg stanja na odlagalištu i fazu 1 etapu 2 izgradnje plohe 6. Druga investicija malo veća je bila projekt i odnosi se na projekt i kampanju kompostiranje u vlastitom vrtu, to traje već treću godinu, te je prepoznatljivo među građanima. Cilj joj je smanjiti količinu biorazgradive komponente otpada u ukupnom otpadu koji odlažemo na odlagalište, te smo podijelili ukupno, što sam već i naglasila, 2000 kompostera od 2015. do 2017. Ukupna vrijednost investicije u 2017. je bila 261.000,00 kn koje je sufinancirala Zagrebačka županija u iznosu 200.000,00 kn, a ostatak su financirale sve tri jedinice lokalne samouprave po broju preuzetih kompostera od strane njihovih korisnika. Ono što bih još naglasila je da što se tiče količine sakupljenog komunalnog otpada u 2017. godini količine miješanog komunalnog otpada se kreću oko 5 000 tona za miješani komunalni otpad i 560 tona odvojeno sakupljenog papira i plastike sustavom Od vrata do vrata. Količina odvojeno sakupljenog otpada i plastike svake godine te količine rastu, znači to nam je vrlo bitno jer taj trend mora biti rastući, cilj nam je što manje odlagati miješanog komunalnog otpada na naše odlagalište kako bi zadovoljili i ispunili na nivou normalno i RH direktive EU. Nekakve detalje što se tiče financijskog izvještaja to ostavljam vama na slobodu da postavite pitanja ako vas šta tu zanima, mi smo razradili u Izvještaju podatke vezane i uz broj radnika i uz sporove koje imamo tako da evo ne bih više duljila pa molim ako ima kakvih pitanja da se postave. Hvala lijepo.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za usvojena

**ZAKLJUČAK**

**o prihvaćanju Financijskog izvješća i Izvješća o poslovanju trgovačkog društva Ivakop d.o.o. za 2017. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

g. Mario Mikulić – tijekom 2017. godine za sve radnike su uredno isplaćene sve plaće kao i doprinosi za mirovinsko, zdravstveno i sva ostala davanja u skladu sa zakonskim propisima i Pravilnikom o radu. U Društvu je tijekom 2017. godine bilo zaposleno ukupno 35 radnika i 6 sezonskih radnika na određeno vrijeme na održavanju javnih površina pri čemu su 3 radnika na višemjesečnom bolovanju. Tijekom 2017. godine izostalo je sufinanciranje Hrvatskog zavoda za zapošljavanje za sezonske radnike po mjeri sufinanciranog zapošljavanja u komunalnim javnim radovima. Na negativnu odluku HZZ-a direktor Društva je uložio žalbu, ali niti nakon drugog razmatranja zaposlenje sezonskih radnika po navedenoj mjeri nije uspjelo. Program je pisan i uz pomoć HZZ-ovih djelatnika Ivanić-Grada kako bi aplikacija po ovoj mjeri bila uspješna, ali konačna negativna odluka došla je iz središnjice HZZ-a iz Zagreba. Direktor društva vodio je računa o broju zaposlenih sezonskih radnika s obzirom na financijske izdatke i mogućnosti obavljanja poslova kako po ugovorima sklopljenim sa Gradom i Općinom Kloštar tako i mnogobrojnim radnim nalozima izdanim od komunalnog redara. Komunalni centar je u periodu od 1.1.2017. do 31.12.2017. ostvario ukupne prihode u iznosu 6.570.306,54 kn i rashode u iznosu od 6.500.521,83 kn pri čemu je ostvarena dobit u iznosu od 69.784,71 kn. U nastavku je tablični financijski prikaz usporedbe prethodnih godina od 2010. do 2017., tu je navedeno već što sam i rekao gdje je ostvarena dobit, ta dobit je Odlukom Skupštine, znači prvo je donesena Odluka o usvajanju godišnjih financijskih izvješća Komunalnog centra gdje je izraženo u razradi ukupni prihodi, rashodi, dobit prije oporezivanja, zatim preneseni porezni gubici, porezna osnovica, porez na dobit i dobit nakon oporezivanja 69.784,71 kn, a Odlukom o uporabi dobiti Komunalnog centra za 2017. godinu u cjelokupnom iznosu knjižila se u zadržanu dobit. Svi ti izvještaji predani su u Financijsku agenciju na obrascima koji su za to predviđeni. U 2016. su uštedama iz tekućeg poslovanja smanjene obveze prema dobavljačima, a takvo stanje održano je i tijekom 2017. godine. Stanje nepodmirenih obveza prema dobavljačima te obveza za PDV na 31.12.2017. iznosi 1.209.018,00 kn, a potraživanja od kupaca 1.175.686,08 kn. Razlika između obveza i potraživanja na 31.12. je iznosila 33.331,92 kn. U periodu od 2014. do 2016. Proknjiženo je ukupno 555.898.10 kn potraživanja u rashod kao sumnjiva u sporna. Najvećim dijelom su to stara potraživanja koja su još prije osnivanja Društva prenesena u Komunalni centar, potraživanja za grobne naknade budući da nisu u ranijim razdobljima bila izknjižavana niti se po njima postupalo radi naplate. Protekle tri godine redovno se provode mjere naplate, opomene, ovršni postupci radi poboljšanja naplate. U periodu od naplaćenih sumnjivih i spornih potraživanja evidentirano je 109.151, 27 kn. Kao sumnjiva i sporna potraživanja ostalo je u stanju na 31.12.2017. godine 231.688,06 kn. Dalje u nastavku opet imamo o ovome o čemu sam govorio tablični prikaz, dalje su ovi svi obrasci, u daljnjem nastavku temelj sklopljenih ugovora o obavljanju komunalnih djelatnosti mogu naglasiti da su svi ugovori ispoštovani, uredno obavljeni i na vrijeme. Zaključen je jedan bio dodatni aneks ugovora o održavanju objekata u javnoj funkciji u vlasništvu Grada za 2017. godinu koji se odnosio na održavanje igrališta s umjetnom travom i održavanje tribina te pratećih sadržaja, nusprostorije, sanitarni čvorovi i slično. Sve manifestacije koje su kao logistička potpora je dijelom u organizaciji i sve ostalo Komunalni centar je uspješno odradio kao i ugovorne obveze prema Općini Kloštar koje su ogovorene još 2015. godine, a sezale su 3 godine za redom 2015., 2016. i 2017. Održavanje javnih zelenih površina gdje su ogovori ispoštovani i obavljeni su radovi kvalitetno i u zadanim rokovima na obostrano zadovoljstvo. Temeljem naloga komunalnog redarstva Komunalni centar je pravovremeno odradio sve zadatke koji su mu povjereni, a u nastavku je prikazano koji su sve to radovi obavljeni, otprilike ih je evo na 6 stranica, 7, A4 formata papira, radi se otprilike o oko 170 naloga koje je trgovačko društvo KCIG odradilo u 2017. godini. Od većih zahvata koji je trgovačko društvo Komunalni centar u cijelosti samostalno izveo su radovi na preuređenju stare toplane kotlovnice na Žeravincu pri čemu je derutni objekt preuređen u objekt gradske streljane. Uz obavljanje naloga komunalnog redarstva Društvo je odradilo prema narudžbama pravnih i fizičkih osoba, doduše u manjoj mjeri, ali onoliko koliko stignemo to obavljamo. Učestala su oštećenja i krađe po grobljima i urbanim opremama što uredno prijavljujemo policijskoj postaji, a još bih samo naglasio od ozbiljnijih poslova koje radimo djelomično Komunalni centar odrađuje i poslove zimske službe, izvedbeni program prvenstveno predstavlja vezu vitalnih službi i centra na području grada, od zgrade suda, Doma zdravlja, MUP-a i sve ostalo, škole, da sad ne nabrajam, gdje vrlo odgovorno postupamo, gdje smo u stalnom kontaktu sa Županijskim cestama, sa Policijskom postajom u Ivanić-Gradu, a gdje VI. sektor samostalno odrađujemo kao tvrtka, to je područje naselja Greda Breška, Šemovec Breški, Trebovec i Zelina Breška ukupne dužine prometnice 9800 metara. Čišćenje ulica je obavljeno bez ikakvih većih incidenata, odrađeno je sukladno zakonskim propisima i bez nastanka šteta prema trećim osobama. Sve detalje imate u materijalima, pa ako je potrebno eventualno pojašnjenje stojim na raspolaganju.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**ZAKLJUČAK**

**o prihvaćanju Financijskog izvješća i Izvješća o poslovanju trgovačkog društva Komunalni centar Ivanić-Grad d.o.o. za 2017. godinu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Dario Kezerić – pozdravljam sve prisutne vijećnice i vijećnike, gospodina gradonačelnika i zamjenike i suradnike. Materijale ste dobili mejlom tako da evo ja ću preletjeti kroz ova izvješća, kroz financijsko i kroz Izvješće o radu za proteklu godinu, slobodno evo na kraju me pitajte ako treba što dodatno pojasniti. Vatrogasna postrojba znamo i sami djeluje na području Grada Ivanića, Križa i Kloštra, prošle godine je brojila 49 djelatnika u prosjeku, rad je organiziran u 4 smjene koje zbog godišnjih odmora i bolovanja djelatnika broje po 5 ili 6 vatrogasaca u samom centru postrojbe. Troje ili četvero vatrogasaca su bili dislocirani na objekte INE, Etan, IVA-1, Otpremna stanica Graberje i dva djelatnika su dežurala na objektima Crosca u Moslavačkoj Gračenici. Uz redovnu djelatnost postrojba obavlja poslove vatrogasnih osiguranja za potrebe INE, vrši prijevoze vode za građanstvo, ispumpava vodu, vrši obuke vatrogasnih kadrova, servisira izolacijske aparate. Što se tiče intervencija u protekloj godini postrojba je intervenirala 224 puta, 148 puta je bilo na području Ivanić-Grada, 29 puta na području Križa, 35 puta na području Kloštar Ivanića, 10 intervencija na autocesti A3 Zagreb-Lipovac i van područja je bilo 3 intervencije što se tiče u Rugvici, Oborovu, te Drnišu i Benkovcu što se tiče gašenja požara na priobalju. Sve intervencije su odrađene u najkraćem mogućem roku profesionalno i prema pravilima struke. U planu i programu postrojbe isto tako prisutno je konstantno uvježbavanje i usavršavanje djelatnika, evo isto tako kao i svake godine odrađene su tri vježbe sa različitim scenarijima u suradnji s INOM i Vatrogascima INA d.d. Na Etanu u Ivanić-Gradu odrađena je velika završna vježba za cijelu INU gdje je Vatrogasna postrojba dobila i pohvalu od Uprave. U ožujku 2017. vatrogasna vježba radova na vodi na tzv. Bajerima, timovi Vatrogasne postrojbe su uvježbavali sigurnu vožnju čamcima, veslanje i spašavanje utopljenika, ronioci Vatrogasne postrojbe su po prvi puta uvježbavali ronjenje i traženje utopljenika i raznih predmeta u mutnim vodama. Povodom 50 godina Vatrogasne postrojbe u svibnju je održana gradska vježba u suradnji sa DVD-ima s područja Grada, tematika vježbe su bili akcidenrna situacija kod prevrnuća autocisterne s opasnim tvarima, spašavanje unesrećenih iz vozila i autobusa u prometnim nesrećama, gašenje osobe, te spašavanje osobe s visina, te gašenje požara na trećem katu hotela. U rujnu 2017. Postrojba je sudjelovala na županijskoj vježbi u Vrbovcu sa 6 vatrogasaca i auto ljestvama. 7 djelatnika Vatrogasne postrojbe u periodu 25.09. do 06.10. sudjelovalo je na osposobljavanju za spašavanje iz ruševina. Zapovjednici odjeljenja i voditelji grupa prisustvovali su jednodnevnoj vježbi spašavanja iz prometnih nesreća u organizaciji JVP Zagreb. Vatrogasna postrojba se bavi uslužnim djelatnostima tako je vršila najam vatrogasaca za potrebe INE i Crosca, u prosjeku rijekom 2017. godine u svakom trenutku je bilo 22 vatrogasca iznajmljeno na objektima INE i Crosca. Vršila su se osiguranja za potrebe INE, odrađena su 363 osiguranja kod izvođenja radova na objektima gdje je potrebno naše osiguranje. Prevezeno je 69 cisterni vode za potrebe pravnih osoba i građanstva. U servisu izolacijskih aparata izvršeno je 54 godišnja pregleda aparata, servisirane su 72 maske i 56 plućnih automata, te je servisirano 7 reduktora tlaka. Ostale aktivnosti koje je Vatrogasna postrojba provodila bilo je obilježavanje Dana vatrogasaca koji je 4 svibnja, izrađeni su promotivni leci s preventivnim mjerama i opasnostima koji su dostavljeni na svaku kućnu adresu naših građana, istog dana je organiziran Dan otvorenih vrata, ovaj cjelodnevni program najviše je zainteresirao naše najmlađe posjetitelje koji su imali prilike i sami sudjelovati u vježbi gašenja požara, to su naši vrtićanci i djeca osnovnih škola. 06.05.2017. postrojba sa DVD-om Ivanić-Grad obilježila je i proslavila 50 godina rada postrojbe i 125 godina rada DVD-a Ivanić. U znak proslave u suradnji s DVD-ima i gradskim Crvenim križem organizirana je malo prije spomenuta gradska vježba na Croscovom hotelu. Vježbi je prisustvovalo 60 pripadnika vatrogasaca i Crvenog križa. Natjecateljska ekipa postrojbe u periodu od 9.7. do 16.7. sudjelovala je na vatrogasnoj olimpijadi u Austriji, a plasman na olimpijadi osiguran je 1. mjestom u kategoriji profesionalnih vatrogasaca postrojbi na državnom natjecanju u Puli održanom 2016. godine, natjecateljska ekipa je na vatrogasnoj olimpijadi osvojila 3. mjesto u kategoriji profesionalnih vatrogasnih postrojbi što je velik uspjeh za naše vatrogastvo. Tijekom ljetnog perioda prema potrebama postrojba je sudjelovala na dislokaciji na otoku Visu, po zapovijedi glavnog vatrogasnog zapovjednika 9 pripadnika postrojbe s 2 vozila je sudjelovalo na požarima kod Drniša i Benkovca. Zbog miniranog područja i jake bure koja je uzrokovala brzo širenje naši pripadnici su bili nekoliko puta izloženi životno ugrožavajućim situacijama. Ponosimo se time što su pripadnici dolje na požaru u Pristegu kod Benkovca spasili desetak kuća od vatrene stihije. Dužan sam pohvaliti sve pripadnike izvanredne dislokacije zbog požrtvovnosti i hrabrosti prilikom gašenja. Postrojba je cijelu godinu surađivala s vrtićima, školama, mjesnim odborima, ustanovama i udrugama s područja Grada kako bi pomogli ostvarivanju ciljeva koji su u interesu naših sugrađana i društvene zajednice. S ciljem dobre suradnje vršeni su popravci vozila, vatrogasnih pumpi, opreme za naša dobrovoljna vatrogasna društva i društva s područja Općine Križ i Kloštar. Uveden je novi sustav upravljanja vatrogasnim intervencijama koji dodatno olakšava rad vatrogasne postrojbe, prednosti aplikacije su kreiranje dojavnice o intervenciji, kreiranje dnevnih zapovijedi, evidentiranje stanja opreme, vozila i vatrogasaca, uzbunjivanje djelatnika VP te dobrovoljnih pripadnika DVD-a s našeg područja te kreiranje izvješća o intervencijama i svih ostalih aktivnosti postrojbe. Pred kraj godine VP je sklopila 3 ugovora s INOM za poslove najma profesionalnih vatrogasaca i za poslove najma vatrogasne postrojbe. Ukupna vrijednost ugovorenih poslova uznosi 3.226.674,00 kn, a sklopljeni su na vrijeme od 2 godine. Vrijednost ugovora za najam profesionalnih vatrogasaca iznosi oko 2,5 milijuna, a za najam Vatrogasne postrojbe za objekte OFIG-a iznosi 222.000,00 i za objekte polja Žutica 467.000,00 kn. Na temelju ugovorenih poslova postrojba je zaposlila 14 vatrogasaca s područja djelovanja postrojbe. Što se tiče financija prihodi poslovanja ostvareni su u ukupnom iznosu od 8.337.000,00 kn, prihodi iz proračuna Grada iznosili su oko 2.000.000,00 kn, prihodi iz decentraliziranih sredstava od strane države iznosili su 3.306.000,00 kn, zatim VP pružanjem usluga ostvarila je 2.594.000,00 kn, prihodi temeljem ugovornih obaveza što se tiče dislokacije 138.000,00 kn, 180.000.00 kn prihodi od Općine Križ, 100.000,00 kn prihodi od Općine Kloštar, 10.000,00 kn od Zagrebačke županije. Rashodi poslovanja ostvarenu su u ukupnom iznosu od 8.327.000,00 kn, rashodi za zaposlene iznosili su 6.400.000,00 kn od toga bruto plaće su iznosile 5.000.000,00 kn, doprinosi na plaće 1.242.000,00 kn, ostali rashodi za zaposlene 150.000 ,00 kn. Materijalni rashodi iznosili 1.837.000,00 kn što se odnosi na plaće, naknade zaposlenima, službena putovanja, stručna usavršavanja, rashode za materijal i energiju, rashodi za razne usluge. Višak prihoda i primitaka na dan 31.12.2017. iznosi 9.705,00 kn.

g. Krešimir Malec – dozvolite prvo da pohvalim rad Vatrogasne postrojbe, osim ovog dijela vatrogastva i ovaj društveno odgovorno poslovanje, odnosno evo sve što se čini, a imali smo prilike ovdje čuti, još jednom zapovjedniku i svim zaposlenicima, svim vatrogascima u JVP svaka čast, čestitam dečki. S obzirom da sam proučio ovaj Izvještaj, da ne ponavljam ove brojke koje su sad na kraju izrečene, znači prihodi 8.300.000,00 kn ja bih zamolio samo zapovjednika znači s obzirom na Procjenu ugroženosti od požara i Plan zaštite od požara s obzirom da mi djelujemo i na području Kloštra Ivanića i Križa, e sad pazite, znači Grad Ivanić, osim ovih decentraliziranih sredstava što su prihodi iz državnog proračuna, znači izdvajamo 2 milijuna kuna, a sad zamislite Križ izdvaja velikih 180.000,00 kn i Kloštar ogromnih 100.000,00 kn. Znam da nije samo vaš problem zato apeliram i gospodina Leša pod hitno mijenjati te odnose. Ako mi pružamo zaštitu, JVP na području Općina Kloštar i Općine Križ znači to adekvatno se onda i platiti. Da li vi vjerujete da je moguće sa 180.000,00 kn,znači podijelite sa 12, ili sa 100.000,00 kn, podijelite sa 12, znači to je 8.000,00 kn mjesečno pružati sigurnost od požara i svih drugih stvari na području tih općina. Mislim da to nije korektno, ni poslovno i da, evo inicijativa da li od strane zapovjednika, odnosno Grada Ivanić-Grada s obzirom da ulažemo 2.000.000,00 kn samo za JVP plus još 750.000,00 kn za Vatrogasnu zajednicu, znači ogromna sredstva izdvajamo i trebamo izdvajati, imamo se i s čim pohvaliti što se tiče rada i DVD-a isto tako i JVP, ali ovo je nesrazmjer, ogromni nesrazmjer. Da vam to pretvorim u brojke, znači od 2.280.000,00 kn koliko jedinice lokalne samouprave participiraju u sufinanciranju, znači 4% izdvaja Kloštar, 8 % Križ, znači 88% izdvaja Grad Ivanić-Grad. Ne valja. Pa ako hoćemo i neki drugi kriterij primijeniti, broj intervencija, znači 70 % intervencija je bilo na području Grada Ivanić-Grada, u Križu 14% i Kloštru 16%, znači oni su participirali sa 30 % intervencija s tim da znamo da ne možemo tu primjenjivati nekakve sad odnose, pa da čak i tu primjenjujete ovih 30% je daleko veći iznos s kojim bi trebali participirati i četvrta stvar imamo poznati ključ 50:30:20, Ivanić bi u tom slučaju znači umjesto 2 milijuna kuna izdvajao milijun kuna, dok bi Kloštar i Križ izdvajali ovih ostalih milijun kuna, pa apeliram pa hoćemo tih milijun kuna onda možda uložiti u opremu vatrogasnu, nove kamione i tako dalje, urediti zgradu tamo ili što već trebamo, jer mislim da ovo je u najmanju ruku nekorektno, a znate ako ne tražiš niti ne dobiješ, znači idemo mi tražiti to, obrazložiti. Ne ulazim u ove dokumente, procjenu ugroženosti od požara i Plan zaštite od požara, znači ima tamo i brojke koje se trebaju i onih 8 vatrogasaca ili koliko u smjeni i sve mi je to jasno međutim pokrivamo područje i vi prvi izlazite tamo, pa evo samo oko toga rada kako i kada se izlazi na intervencije, šta je prioritet kad vas zovu iz Kloštra kad vas zovu iz Križa, da li oni prvo dižu svoj DVD ili zovu prvo vas?. Ako je to tako, a pretpostavljam da je ovih 280.000,00 kn koje dobivamo, odnosno koje vi dobivate je neadekvatno blago rečeno, odnosno sramotno. Moja inicijativa je da se evo krene već u ovom proračunu, u njihovim proračunima, da se sjedne za stol i da se za to traži dodatne sredstva. Inače samo, evo danas sam si dao truda pa sam pogledao koliko izdvajaju jedni i drugi za vatrogastvo u svojim proračunima, izdvajaju 400.000,00 kn, 480.000,00 Križ, 400.000,00 Kloštar i sad zamislite od tih 400.000,00 kn za DVD-e daju 300.000,00 kn, a 100.000,00 daju za Javnu vatrogasnu postrojbu. Znam i da su i oni toga svjesni, pretpostavljam, i odgovorni su i ti načelnici općina, pa evo nema razloga da se ne sjedne i razgovara o tome. Ja bih samo isto tako zamolio gospodina Leša da nas izvijesti na slijedećem Gradskom vijeću što je poduzeo vezano za naplatu tih potraživanja. Hvala lijepo. Još samo na kraju, bravo dečki za rad.

Gradonačelnik – ja se zahvaljujem na inicijativi gospodina Malca s obzirom da je inicijativa da vas izvijestim na idućem vijeću što sam do sad napravio onda je red da vas i izvijestim što je do sad napravljeno pa onda evo da imate informacije, znači nije to neka tema o kojoj se nije do sad razgovaralo, ne želim se sad vraćati jer to da tako kažem nije opravdanje da su isti odnosi bili i prije 5 godina, i prije 6, prije 7, problem je zakonodavstvo, zakonski okviri RH koji ne daju nikakvu mogućnost zapravo nama da prisilimo Općinu Kloštar i Općinu Križ da oni to nešto moraju napraviti u okviru toga što koriste. S obzirom evo da su i promjene nekakvih zakona u najavi, i Zakona o vatrogastvu za iduću godinu, vidjet ćemo što je to što će se desiti, iskreno se nadam da će one ići u pozitivnom smjeru, znači razgovori se vode, vode se konstantno, mehanizama kojim bi nekoga prisilili nema, ne možete intervencije uskratiti, postrojba mora izaći bez obzira gdje se intervencija nalazi na poziv i o tome se razgovara. S obzirom da ja prihvaćam svaku dobru inicijativu, znači prihvaćam i ovu Vašu, održat ćemo evo sastanak sa predstavnicima općina Kloštar i Križ, pozvat ćemo ih, razgovarat ćemo na tu temu i izvijestit ću evo vijeće, vjerojatno ne znam da li će to moguće biti s obzirom da je slijedeća sjednica 10. prosinca već na toj sjednici, ali čim se taj sastanak održi, vjerujem da će se on u tom nekakvom roku i održati, sa našim jasnim prijedlozima da vidimo da li će se evo nešto promijeniti, a sa Vama se slažem u potpunosti sa svime što ste rekli. Situacija je točno takva kakvu ste opisali, kakvu ste iščitali i ona definitivno je za nas neprihvatljiva, ne odgovara onome na terenu, nije pravedna i loše je i to što nemamo zakonske okvire kojima bi to mogli prisiliti naše partnere s kojima inače surađujemo u mnogo tvrtki i po mnogo tih pitanja i imamo neke definirane odnose, ovdje su ,rekao bih, ti omjeri najlošiji u napravit ćemo sve da ponudimo nekakva nova rješenja i apeliramo evo i na Općinska vijeća i Općine Križa i Kloštra da također u ovoj problematici se primijeni nekakav reciprocitet u stvarnim omjerima, pa makar u onome koliko tko koristi tu postrojbu da u toj mjeri u konačnici financijski podnese trošak.

g. Lovorko Matković – u ovom Izvješću za 2017. godinu govorite o održavanju vatrogasnih aparata. Da li su to mali vatrogasni aparati?

Nakon odgovora zapovjednika s mjesta g. Matković navodi da se onda nisu dobro razumjeli.

Prije pristupanja glasovanju utvrđeno je kako je na sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za usvojena

**ZAKLJUČAK**

**o prihvaćanju Financijskog izvješća i Izvješća o poslovanju Vatrogasne postrojbe Grada Ivanić-Grada za 2017. godinu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Mile Marinčić – pozdravljam predsjednika, potpredsjednika, gradonačelnika, zamjenika gradonačelnika, vijećnice i vijećnike i sve ostale prisutne. Znači neću isto dužiti kao što su i prethodnici rekli, naprosto stekli su se uvjeti da drugačije postavimo svoj Statut, razlog je jednostavan, mi smo negdje u procjepu između privatnog i javnog učilišta i pokušali smo se dobro informirati u Ministarstvu gdje mi točno pripadamo, ni oni sami u to nisu sigurni, znači osniva nas lokalna uprava i samouprava, po tome smo privatno, po svom djelovanju smo javno i naprosto u prvom Statutu koji smo predstavili mi smo koristili elemente javnog visokog učilišta jer je nama mentor Veleučilište iz Vukovara. Kako smo stekli određena saznanja onda smo taj svoj Statut prilagodili onome što mi jesmo, a to znači negdje između, ni sim ni tam i u ovom trenutku se nadamo da je to barem zasad zadovoljavajuće. Neću, rekao sam, dužiti, vidjeli ste svi, imate materijale, da su ostale privremene dakle to jest prijelazne i završne odredbe. One ostaju do trenutka dok ne podnesemo zahtjev i odvojimo se od mentorstva Veleučilišta Lavoslav Ružička u Vukovaru. Sve drugo je kristalno jasno, imate materijale pred sobom, ako imate pitanja slobodno ih postavite.

Prije pristupanja glasovanju utvrđeno je kako je na sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za usvojena

**ODLUKA**

**o davanju prethodne suglasnosti na Statut Visoke škole Ivanić Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

Gđa. Tihana Vuković Počuč – pozdravljam sve prisutne, ovaj prijedlog Odluke koji je pred vama proizlazi iz obveza koje Grad ima temeljem odredbi Zakona o tehničkoj kulturi i Grad temeljem tog Zakona svake godine udruge iz područja tehničke kulture financira. Za prošlu godinu uz proračun usvojen je prijedlog da se Zajednica tehničke kulture financira iznosom od 120.000,00 kn, no ove godine je došlo do problema u radu same zajednice, desile su se problemi oko načina na koji pojedine udruge misle da bi trebalo voditi i raspodjeljivati sredstva unutar same Zajednice i zbog toga je Grad sredinom ove godine obustavio daljnje financiranje i u proračunu Grada su ostala neraspoređena sredstva za te namjene u iznosu od 50.000,00 kn. Zbog toga obzirom da postoje udruge koje proizlaze iz Zajednice i dalje obavljaju svoje aktivnosti, rade na ostvarivanju svojih programa naš prijedlog je da se ta neraspoređena sredstva dalje rasporede temeljem pojedinačnog zahtjeva pojedine udruge, a tijekom iduće godine ukoliko Zajednica više ne bude funkcionirala na ovaj način sredstva će se udrugama kao i ostalim udrugama, iz područja kulture i tako dalje, raspodijeliti temeljem javnog poziva.

g. Krešimir Golubić – htio bih samo reći da sam kao gradski vijećnik nazočio na nekoliko Skupština zadnjih godinu dana Zajednice tehničke kulture Grada Ivanić-Grada i onda zanima me o čemu se radi, zašto je došlo do blokade u komunikaciji, a radi se o tome znači Zajednica tehničke kulture recimo u nekoj zemlji EU to su naši budući inženjeri, znanstvenici, inovatori, a ja apeliram na vas vijećnike da na taj način pristupate razmišljanju o Zajednici tehničke kulture i svim mladima i starijim članovima koji djeluju u tim Zajednicama, a šta se tiče prekida komunikacije evo kao svjedok i na Skupštinama radi se o tome da postoje, kako se kaže tradicionalna stara garda i postoji nova garda, i kao u sportu sada nova garda kupi medalje, a stara garda možda ima neke svoje povijesne zasluge, ali nije više ona šta vuče sve to naprijed i jednostavno takav sukob ja bih rekao da je to tipično meni za Ivanić-Grad da se ljudi koji se inače poznaju, djeluju zajedno u istim djelatnostima, istim znanstvenim institucijama odjedanput se više ne mogu dogovoriti, ali baš zato evo vi kao gradski vijećnici, apeliram na vas da se ubuduće da se takva stvar ne ponovi baš zato tko će ovdje trpjeti, trpjet će naša mladež školarci, srednjoškolci koje moramo mi motivirati za inženjerska zanimanja, znanstvenička zanimanja, znači koje će nama u budućnosti nositi razvoj ovog grada Ivanić-Grada.

Prije pristupanja glasovanju utvrđeno je kako je na sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 11 glasova za i 1 suzdržan usvojena

**ODLUKA**

**o I. izmjenama i dopunama Programa javnih potreba u tehničkoj kulturi Grada Ivanić-Grada za 2018. godinu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

Gđa. Tamara Mandić – pozdravljam sve nazočne. Grad Ivanić-Grad je podnio prijavu na Javni poziv za sufinanciranje projekata gradova i općina za poticanje razvoja komunalnog gospodarstva i ujednačavanje komunalnog standarda u 2018. godini. Grad se prijavio projektom povećanja kvalitete usluga nabavom komunalne opreme i strojeva. Javni poziv je bio raspisan od strane Ministarstva graditeljstva i prostornog uređenja i prema tom javnom pozivu prihvatljivi podnositelji zahtjeva su bile jedinice lokalne samouprave. S obzirom da su prihvatljivi podnositelji bile jedinice lokalne samouprave Komunalni centar kao trgovačko društvo koje obavlja poslove komunalne djelatnosti se nije mogao javiti na navedeni poziv. Predlažem Gradskom vijeću da usvoji Odluku o kapitalnoj pomoći trgovačkom društvu Komunalni centar Ivanić-Grad.

Prije pristupanja glasovanju utvrđeno je kako je na sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za usvojena

**ODLUKA**

**o kapitalnoj pomoći trgovačkom društvu Komunalni centar Ivanić-Grad d.o.o.**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

Gđa. Tamara Mandić – u postupku osnivanja Visoke škole Ivanić-Grad radi dobivanja dopusnice Ministarstva znanosti i obrazovanja RH za obavljanje djelatnosti visokog obrazovanja Grad Ivanić-Grad kao osnivač Visoke škole bio je dužan osigurati prostorne uvjete i opremu potrebnu za osnivanje nove Visoke škole. Nastavno je provedena nabava opreme potrebne za rad Visoke škole koja je do osnivanja Visoke škole upisom u sudski registar dana 28. ožujka 2018. godine evidentirana u proračunu Grada Ivanić-Grada kao rashod osnivanja Visoke škole te se ovom Odlukom prenosi u vlasništvo ustanove Visoke škole Ivanić-Grad. Pravo vlasništva na navedenoj opremi za rad predlaže se prenijeti u korist ustanove Visoke škole a radi ostvarenja pretpostavke lakšeg evidentiranja poslovnih događaja. Ovim prijenosom se sprječava dvostruko evidentiranje tekućeg održavanja na istim tim stvarima. Ovom Olukom želi se postići veća operativnost u poslovanju Visoke škole.

Prije pristupanja glasovanju utvrđeno je kako je na sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za usvojena

**ODLUKA**

**o prijenosu vlasništva opreme za rad ustanovi Visoka škola Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**12. TOČKA**

Gđa. Tihana Vuković Počuč – ova Odluka o davanju prethodne suglasnosti za osnivanje prava građenja slijed je Odluke s prošle sjednice Gradskog vijeća na kojoj je Grad dao suglasnost na Odluku o provedbi ulaganja kojom Odlukom je Razvojna agenciji dostavljena Odluka da se prijavi projekt ulaganja u Dječji vrtić u Posavskim Bregima. Ova Odluka koja je pred vama odnosi se na dio koji je potreban radi rješavanja imovinsko pravni odnosa obzirom ti pravilnici koji reguliraju na koji način se prijavljuje i što je sve od dokumentacije potrebno izričito traže da se imovinsko pravno uredi na koji način će se vršiti odnosi između provoditelja projekta i samog vlasnika. U ovom slučaju vlasnik objekta je Dječji vrtić Ivanić-Grad, a obzirom na odredbe Statuta Dječjeg vrtića, Gradskog vijeća i tekst samog natječaja bilo je potrebno donijeti ovu Odluku kako bismo u zemljišnim knjigama mogli upisati pravo građenja i time ostvariti taj preduvjet koji je tražen samim tekstom natječaja.

Prije pristupanja glasovanju utvrđeno je kako je na sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za usvojena

**ODLUKA**

**o davanju prethodne suglasnosti za osnivanje prava građenja**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**13. TOČKA**

Gđa. Tihana Vuković Počuč – ova Odluka rezultat je rada na jednom projektu koji je Grad u suradnji sa Razvojnom agencijom pripremao zadnjih godinu dana, znači izrađen je projekt izgradnje dječjeg igrališta uz OŠ u Graberju Ivanićkom. Ova Odluka je jedan od preduvjeta za prijavu tog projekta na LAG kojeg je Grad član, vrijednost projekta je 375.000,00 kn, Grad je izradio sami projekt izgradnje dječjeg vrtića i ova Odluka je također jedan od preduvjeta za samu prijavu koja treba biti podnesena do 14. prosinca ove godine, priprema ju i podnosi Razvojna agencija, a u obrazloženju imate malo detaljnije o samom projektu, jedan od uvjeta također je bio i rješavanje imovinsko pravnih odnosa, tu je Županija dala suglasnost da sa školom zaključimo ugovor o zakupu javne površine koji je također sastavi dio natječajne dokumentacije.

g. Lovorko Matković – gledao sam malo taj projekat koji je napravljen, uglavnom se opisuje da su to dječje igralište, da mora se paziti na sigurnost djece, pa mi nije bilo jasno onda recimo one klupe koje imaju perforirani lim i recimo oštre bridove da je to baš neka sigurnost. To je prvo i druga stvar nisam skužio ona ograda oko tog dječjeg igrališta, živica, da li je ona 1,5 m visoka ili 1,5 m široka. Tako da malo neke čudne stvari.

Predsjednik Gradskog vijeća – evo u ove tehničke karakteristike mi nismo ulazili, ovdje se znači radi samo o Odluci o suglasnosti, a vjerujem da su zadovoljeni svi standardi koji trebaju biti zadovoljeni za izgradnju dječjih igrališta.

Prije pristupanja glasovanju utvrđeno je kako je na sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za usvojena

**ODLUKA**

**o suglasnosti za provedbu ulaganja na području Grada Ivanić-Grada za projekt „Izgradnja dječjeg igrališta u Graberju Ivanićkom„ unutar TO „Razvoj opće društvene infrastrukture u svrhu podizanja kvalitete života stanovnika LAG-a“**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**14. TOČKA**

Gđa. Tihana Vuković Počuč – ova Odluka je rezultat prijedloga Povjerenstva za prodaju nekretnina u vlasništvu Grada u poduzetničkoj zoni Ivanić-Grad Sjever- Zoni 6. Na otvaranju ponuda u rujnu prispjela je ponuda trgovačkog društva AD Montaža. To trgovačko društvo dostavilo je zbirnu ponudu kupoprodajne cijene za obje nekretnine što nije sukladno uvjetima natječaja, a također utvrđeno je da su u svom poslovanju iskazali blokadu koja također nije dopuštena tekstom natječaja, odnosno trgovačka društva koja su u blokadi određeni dio dana ne mogu biti prihvatljivi da bi se donijela odluka o prihvaćanju njihove ponude. Zbog toga je Povjerenstvo donijelo Odluku da se ne prihvati ova ponuda i zbog toga je prijedlog ovakve Odluke pred vama.

Prije pristupanja glasovanju utvrđeno je kako je na sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za usvojena

**ODLUKA**

**o neprihvaćanju ponude za kupnju nekretnine u Poduzetničkoj zoni Ivanić-Grad Sjever – Zoni 6**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**15. TOČKA**

Gđa. Anita Sušac – pozdravljam sve prisutne i slušatelje Radio Ivanića. Pred vama se nalazi prijedlog Odluke o agrotehničkim mjerama i mjerama za uređenje i održavanje poljoprivrednih rudina te mjerama zaštite od požara na poljoprivrednom zemljištu. Prema ovoj Odluci vlasnici i posjednici poljoprivrednog zemljišta dužni su poljoprivredno zemljište obrađivati primjenjujući potrebne agrotehničke mjere. Predstavničko tijelo jedinice lokalne samouprave sukladno Zakonu o poljoprivrednom zemljištu za svoje područje propisuje potrebne agrotehničke mjere te mjere za uređivanje i održavanje poljoprivrednih rudina. Jedinice lokalne samouprave također su dužne podnositi godišnje izvješće o primjeni propisanih mjera Ministarstvu poljoprivrede i Hrvatskom centru za poljoprivredu, hranu i selo i to do 31. ožujka svake tekuće godine za prethodnu godinu. Najvažnije promjene u odnosu na Odluku iz 2014. godine su slijedeće - na poljoprivrednim površinama ne smiju biti prisutni korov i pelinolisna ambrozija, mraćnjak, višegodišnji korovi, niti drvenaste biljne vrste koje zarastaju poljoprivredne površine. Žetveni ostaci ne smiju se spaljivati na poljoprivrednim površinama sukladno Pravilniku o višestrukoj sukladnosti. Njihovo spaljivanje dopušteno je samo u cilju sprečavanja ili suzbijanja biljnih štetnika. Također uvođenje trogodišnjeg plodoreda koji podrazumijeva izmjenu strna žitarica, okopavina, industrijsko bilje ili trave ili djetelinsko travne smjese. U uvjetima kada je tlo zasićeno vodom, poplavljeno ili prekriveno snijegom ne smije se koristiti poljoprivredna mehanizacija na poljoprivrednom zemljištu osim prilikom žetve ili berbe. Prema novom Zakonu u obavljanju nadzora upravni odjel nadležan za poslove poljoprivrede ovlašten je izricati opomene fizičkim i pravnim osobama i također rješenjem narediti poduzimanje radnji u svrhu sprečavanja nastanka štete, poduzimanje radnji u svrhu sanacije nastale štete i poduzimanje radnji u svrhu provedbe mjera za uređivanje i održavanje poljoprivrednih rudina. Na rješenje se može izjaviti žalba. Ukoliko vlasnik ili posjednik poljoprivrednog zemljišta ne poduzme mjere propisane ovom odlukom upravni odjel nadležan za poslove poljoprivrede može za to ovlastiti drugu fizičku ili pravnu osobu, a troškove snosi vlasnik odnosno posjednik poljoprivrednog zemljišta. Slijedom navedenog predlaže se Gradskom vijeću da usvoji predmetnu Odluku.

Predsjednik Gradskog vijeća – ova Odluka je bila predmet razmatranja Povjerenstva za poljoprivredu pa molim članicu Povjerenstva vijećnicu Mirnu Češković da iznese Zaključak.

Gđa. Mirna Češković – Povjerenstvo za poljoprivredu na 3. sjednici održanoj dana 26.11.2018. godine donijelo je slijedeći Zaključak – Povjerenstvo za poljoprivredu razmatralo je prijedlog odluke o agrotehničkim mjerama i mjerama za uređenje i održavanje poljoprivrednih rudina te mjerama zaštite od požara na poljoprivrednom zemljištu. Povjerenstvo za poljoprivredu predlaže da se prijedlog Odluke o agrotehničkim mjerama i mjerama za uređenje i održavanje poljoprivrednih rudina te mjerama zaštite od požara na poljoprivrednom zemljištu članak 20. mijenja kako slijedi „Prirodno stvoreni ili izgrađeni kanali dužni su se održavati i čistiti u cilju održavanja kanala u funkciji odvodnje suvišne vode te tako da se spriječi odronjavanje zemlje, zarastanje korovom, odnosno omogućuje prirodni tok vode.“ Ovaj Zaključak Povjerenstva upućuje se Gradskom vijeću i ovlaštenom predlagatelju razmotrenog akta. Zaključak stupa na snagu danom donošenja.

Predsjednik Gradskog vijeća – obzirom da je prijedlog izmjene sukladno čl. 55. Poslovnika podnijelo radno tijelo Gradskog vijeća, a sa tim se pismeno usuglasio predlagatelj gradonačelnik prijedlog postaje sastavni dio akta i o njemu se ne glasuje odvojeno.

Gđa Mirna Češković – ja bih samo, imala sam nekoliko nejasnoća i na Povjerenstvu pa bih htjela evo da se to čuje i javno, znači u čl. 18. u kojem se spominje da su vlasnici i posjednici poljoprivrednog zemljišta dužni se zajednički brinuti o održavanju poljskih puteva, konkretno nasipavanje oštećenih dionica i udarnih rupa odgovarajućim materijalom, pretpostavljam da je većina puteva u vlasništvu Grada i znam da se Grad brine o nasipavanju poljskih puteva pa me zanima u kojem slučaju se znači vlasnici poljoprivrednog zemljišta moraju brinuti o nasipavanju puteva. Također me zanima znači ambrozija i mračnjak ne smiju biti na poljima to se slažem, ali me konkretan primjer zanima, recimo posijani su hektari nekog usjeva i sad tu herbicid nije odradio svoj posao šta se desi sa time? Da li će se tražiti uništavanje tih usjeva iako to malo po meni iskreno nemoguće jer je tu puno uloženo novaca i naravno da svakom poljoprivredniku je u cilju da nema uopće korova u svojim usjevima. I eto Članak 20., to smo mijenjali, bilo je navedeno da se o kanalima trebaju brinuti vlasnici i posjednici zemljišta što je isto, to je evo i prihvatili ste, nemoguće, znači većina kanal je u vlasništvu Hrvatskih voda, a poljoprivrednici nemaju niti mehanizaciju da se uopće brinu o tim kanalima.

Gđa. Anta Sušac – u vezi prvog pitanja u suradnji sa Odsjekom za komunalne djelatnosti, komunalnu infrastrukturu i prostorno planiranje utvrdit ćemo u čijoj su nadležnosti poljski putevi, kanali u funkciji odvodnje vode pa ćemo prema utvrđenoj nadležnosti izricati eventualne opomene ili kazne. Što se tiče drugog pitanja naravno da ćemo utvrditi da li se radi o zapuštenoj parceli ili parceli koja je zasijana usjevom. Ukoliko je parcela zasijana, a prisutan je korov smatra se ne radi o nemaru već o tome da primijenjeni herbicid nije bio djelotvoran i zbog toga ne možemo kažnjavati poljoprivrednike.

Prije pristupanja glasovanju utvrđeno je kako je na sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za usvojena

**ODLUKA**

**o agrotehničkim mjerama i mjerama za uređenje i održavanje poljoprivrednih rudina te mjerama zaštite od požara na poljoprivrednom zemljištu**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

1. **TOČKA**

**Informacija o rezultatima međunarodnog istraživanja *Doing Business* i implikacije na razvojne izazove Ivanić-Grada**

g. Krešimir Golubić – predsjedniče hvala lijepo na ovoj točki, uvrštavanju ove točke na Dnevni red Gradskog vijeća, evo pošto je ovo zadnja točka nadam se da vam neće biti naporno slušati, pokušao sam napraviti da bude što jednostavnije pratiti ovu temu i stvarno je jednostavno za pratiti i razumjeti. Tema ove prezentacije, zapravo informacije kao što je prezentirano glasi Rezultati međunarodnog istraživanja Doing Business i implikacije na razvojne izazove Ivanić-Grada. Znači Doing Business istraživanje, da samo dvije, tri informacije kažemo, to je istraživanje koje provodi svjetska banka i ispituje kakva je kvaliteta poduzetničkog okruženja u okolici glavnog grada, a pošto je Ivanić-Grad u okolici glavnog grada to se izravno ovdje nas tiče jer se uspoređuje kvaliteta okruženja u okolici svih glavnih gradova, znači Hrvatske, Slovenije, Mađarske, Austrije, Italije, a mi imamo tu prednost da smo u okolici glavnog garad, a sad u ovom istraživanju uzimaju se uvjeti poslovanja u recimo poduzeću Buzina, ali ne znači da se neće slijedeće godine uzimati uvjeti poslovanja u nekom od gradova zagrebačkog prstena. To istraživanje obuhvaća 11 tematskih područja, uspoređuje se 190 zemalja i provodi se već 15 godina, od 2003., evo ja imam čast moja malenkost da sam sudjelovao na zadnjih nekoliko, mislim pet, šest godina u tom istraživanju svjetske banke i karakteristika kod istraživanja jedna je nepristranost, znači da Vlade ne mogu sudjelovati u njemu nego samo sudjeluju poduzetnički sektor i svi zainteresirani stručnjaci u tome, znači iz ekonomije i pratećih djelatnosti. Ako nekog zanima ti rezultati istraživanja su objavljeni u publikaciji 240 stranica koje možete svi downloadirati putem interneta, publikacija znači gdje se i Hrvatska i sve ostale zemlje koje su sudjelovale, evo mogu se pohvaliti i moja malenkost znači je pridonijela znači realizaciji ove publikacije. Znači da krenemo odmah na konkretnu temu, još je važna stvar za napomenuti istražuje se kvaliteta, lakoća poslovanja za malo poduzeće od 10 do 50 zaposlenih. Znači većina poduzeća u Hrvatskoj, 90 i nešto % su upravo ta poduzeća, pogotovo u Gradu Ivanić-Gradu su takva poduzeća, a i ona koja mi želimo privući ovdje u grad Ivanić-Grad. I sad koji su ciljevi Doing Business istraživanja? Prvi cilj je ukloniti te nepotrebne birokratske prepreke koje poduzetnik ima u nekoj svojoj investiciji, znači eliminirati nejasna pravna pravila, pojednostavniti procedure i nakon toga smanjiti neke te visoke troškove koji su zapravo samo troškovi birokracije, nisu troškovi stvaranja dodatne vrijednosti kod poduzetnika, a zašto je dobro i kvalitetno istraživanje, jer ono što smo prije govorili na Gradskim vijećima, jer se ne uspoređuje Hrvatska samo sa Hrvatskom nego se uspoređuje Hrvatska sa zemljama u okruženju, tako se Ivanić-Grad uspoređuje sa gradovima, u budućnosti, u svom okruženju, znači ne uspoređuje se sam sa sobom, i onda vidi se kao na sportskoj ljestvici gdje smo u nekoj rang listi razvijenosti, privlačnosti, inovativnosti, konkurentnosti. I sada kakav je to metodologija tog istraživanja? Samo da kratko kažemo, znači ne istražuje se općeniti dojam, tu se istražuje točno vrijeme, troškovi, broj procedura i indeks kvalitete, prema tome se dobiva ukupna ocjena privlačnosti neke zemlje, zašto bi neki poduzetnik uopće došao recimo ovdje u Ivanić-Grad investirati, a ne bi došao recimo jedan km dalje u Sloveniju, to ćemo pokazat za 2,3 minute, malo kasnije, imam neke konkretne podatke, upravo cijeli svijet gleda taj Doing Business istraživanje, svi se trude da budu što bolje plasirani jer investitor prvo to gleda, a kasnije kontaktira lokalnu zajednicu, grad, državu i tako dalje. I sada samo da vas informiram što se ne mjeri u tom istraživanju. Znači ne mjere se neke makro ekonomski pokazatelji ekonomske stabilnosti, recimo kvaliteta radne snage, raširenost korupcije, veličina tržišta, to se znači ne mjeri pošto to su zasebna statistička istraživanja. Sada da odmah krenemo na stvar, ovo prezentacija današnja odnosi se na ovu sadašnju 2018. godinu, a pošto sam imao čast da sudjelujem i za 2019. godinu evo moram razočarano ustvrditi da smo, znači Hrvatska je sa 51. mjesta u svijetu pala na 58. mjesto u svijetu po lakoći obavljanja, znači ako tu su i gradski vijećnici i građani grada Ivanić-Grada koji nas slušaju putem streaminga, koji imaju znači ideju, cilj, znači neku kreaciju da nešto sagrade, naprave, pokrenu neki projekat, poduzeće i tako dalje, ili recimo dom za veterane i tako dalje i onda znači ovi pokazatelji se tiču ama baš svakog od onih koji žele nešto napraviti šta će ostati, kako se kaže, u budućnosti iza njega, šta pokušaju nešto poduzeti. Oni pokazatelji koji se mjere, tematska područja, ja sam ovdje samo naveo koja su ta tematska područja i označio sam bojom. Ukratko, plavom bojom su označena tematska područja gdje smo mi kao Hrvatska, i ovdje kao Ivanić-Grad pošto govorimo o nama, gdje smo jednaki u prosjeku kao ostali gradovi EU, a to je npr. opskrba el. Energijom, znači ne odstupamo previše, EU 51. mjesto zauzima, Hrvatska je recimo 75. Uknjižba vlasništva, pokretanje poslovanja, to su neke manje bolne stvari, ali one bolnije stvari su označene crvenom bojom i te bolne stvari su one šta su krivac zašto smo mi ovdje u Hrvatskoj pali za 8,9 mjesta u odnosu na prošlu godinu i to je najvažnija stvar je ishođenje dozvola za gradnju. Upravo na tome će se temeljiti sada nekoliko slijedećih slajdova, a druga najvažnija loša stvar je plaćanje poreza. Hrvatska je jedna od četiri, pet najkompliciranijih zemalja u EU šta se tiče poreznog sustava, najkompliciranija, i šta se tiče dozvola za gradnju mi smo pali sa 126. na 159. mjesto, znači slijedeće godine smo pali još niže, a u EU je prosjek 58. mjesto, znači EU kao cjelina. Znači ako razmišljamo na taj način da netko razmišlja pa zašto bi on došao ovdje u Ivanić-Grad ili u Hrvatsku kao okruženje zagrebačko kad može otići u sat vremena udaljenu Sloveniju koja mu je tri puta brže, lakše i efektnije nešto pokrenuti, napraviti, riješiti tu papirologiju kako se kaže. Baš zato želim vas osvijestiti kao gradske vijećnike i kao znači gradske čelnike da na taj način razmišljaju kako se tom problemu može doskočiti šta se tiče olakšanja tih nekih prepreka. Neki ostali pokazatelji su kao pokazatelji snage pravnih institucija, da se ne zadržavam previše na tome, recimo ove crvene su gdje loše stojimo, to su dobivanje samog kredita, te procedure i rješavanje insolventnosti. Evo recimo zašto kod nas je toliko problema s tim blokadama, blokiranima? Zato jer smo mi po rješavanju insolventnosti užasno komplicirani, znači nemamo neke metode uza svu bankarsku infrastrukturu, informatičku, ali naši pravilnici, propisi, zakoni su kompliciraniji nego šta je prosjek EU, a u tom prosjeku su i Češka, Poljska i tako dalje, a mi smo ispred njih bili prije 25 godina itekako dalje naprijed, imali smo i platni sustav i tako dalje, ali oni su nas danas prestigli. Ako možemo dalje ići, da nije baš sve kako bih rekao loše ili crno ovaj slajd pokazuje koliko smo u zadnjih 13 godina zapravo mi kao zemlja napredovali, gdje smo na, kako se kaže, investicijskoj karti svijeta? Napredovali smo za 67 mjesta, znači ako je sada 190, nekad je bilo puno manje zemalja u istraživanju, mi smo za 67 mjesta napredovali, ali problem je to šta su ostali napredovali puno više, ove zemlje kojima smo mi konkurenti, i Slovenija i Mađarska, čak i Srbija i tako dalje. Evo danas Slovenija je na 37. mjestu, Srbija na 43. Znači po rang listi ako nešto želite pokrenuti koliko brzo možete sve to riješiti mi smo na 58. mjestu slijedeće godine, sada smo na 51. Znači to je paradoks da je nešto lakše pokrenuti u tim zemljama, a ne ovdje u Hrvatskoj. Recimo Austrija i Rumunjska, Austrija 37. mjesto što nije za čuditi. Sada koje su koristi evo istraživanja baš za naš Ivanić-Grad i Hrvatsku kao cjelinu? Znači ovdje se gledaju koja su točno mjerila privlačenja poduzetnika, znači što točno treba onako osvijestiti u prvi red da firme mogu doći ovdje u naš grad ili da se bar zainteresiraju da bi došle. Onda mjerenje udaljenosti najbolje prakse, to je znači u tom istraživanju napravljeno da se gleda koja zemlja ima najbolje pokazatelje recimo nekog rješavanja neke prepreke ili recimo izdavanja građevinske dozvole ili dobivanja kredita i onda se sve prema toj zemlji uspoređuje, gleda se zašto je ta zemlja najbolja. Zašto? Zato što se potrudila da bude u tome najbolja i korist istraživanja je da se uspoređuju gradovi Zagrebačke županije, da se recimo Ivanić-Grad uspoređuje sa Samoborom, Svetom Nedeljom, gdje smo brži, gdje smo efektivniji, gdje smo konkurentniji i tako dalje. Na kraju krajeva da ih jednog dana prestignemo, i Samobor i Svetu Nedelju i to je zapravo neka naša uopće vizija. Htio bih reći da ovo istraživanje, nisam rekao na početku i prošli Odbor za gospodarstvo gdje je uvažena članica gospođa Sanja Radošević, aktivna članica Odbora za gospodarstvo, sa nizom dobrih, kvalitetnih primjedbi i komentara je pomogla da ovo istraživanje, prezentacija ugleda svijetlo dana. I sad ako kažemo koje su pretpostavke istraživanja, rekli smo znači glase malo i srednje poduzeće i promatra se evo najjednostavnija vrsta ulaganja od poduzetnika. Recimo izgradnja skladišta u novoj poslovnoj zoni što imamo u Ivanić-Gradu. Zašto se gleda najjednostavnije? Zato što izgradnja, ne znam, veteranskog doma ili bolnice to je puno kompliciranije i gleda se koliko ima prepreka ako se radi najjednostavniji oblik investicije koji je kao najlakše izvesti, znači izgradnja nekog poslovnog objekta ili skladišta. I znači pretpostavka je da su napravljeni projekti, da su osigurani priključci voda, kanalizacija, struja i da je pretpostavka 30 tjedana od izgradnje do uprave. To je 30 tjedana, kako se kaže, možete gledati samo u znanstvenoj fantastici i u Hrvatskoj to je još za sad nemoguće. I pretpostavka je da nema administrativnih zapreka, znači da onaj službenik županijski koji radi u Ivanić-Gradu ako on kaže – moj rok je dati dokument u roku 60 dana, da neće on čekati 60-ti dan jer njemu je rok od 1 do 60 dana, a upravo to bez prepreka i odugovlačenja. I sad elementi koji se ocjenjuju i mjere, znači te ocjene su vrlo egzaktne, taj naš položaj. Mjere se sa 4 glavna elementa, vrlo jednostavno, znači 25% udjela ima vrijeme koje se troši da se neki papiri riješe, 25% koliko to košta, 25% procedure koje se moraju odraditi i 25% je onaj indeks kvalitete recimo te neke gradnje, koliko ima kod nas tih nadzora kvalitete prije i nakon građenja, u Hrvatskoj, mogu reći, toga ima mali milijon. I sada dolazimo do kako se kaže trenutak spoznaje, slijedeća stvar prikazuje koji su koraci kad se neka ta investicija realizira u Sloveniji, znači koliko koraka ima, koliko oni koštaju. To smo baš na Odboru za gospodarstvo razgovarali da će za analitika, da ćemo to probati za više djelatnosti staviti kada netko nešto pokreće da poduzetnik unaprijed zna koji koraci ga čekaju, koliko će ga nešto koštati ako želi u Ivanić-Gradu nešto napraviti ili neki objekt, pokrenuti neko poduzeće, tako da jednostavno ima neki hodogram. Mi u Odboru baš radimo na tome, ali nije baš to tako brzo za napraviti pošto ima puno izvora informacija gdje se treba prikupljati i puno tih barijera gdje se ne mogu neke informacije dobiti. Evo, recimo Slovenija imamo 11 procedura kod izgradnje, recimo, da ne duljimo previše, od dobivanja te njihove lokacijske dozvole do upisa objekta u katastar, gruntovnici pod rednim brojem 11. ( na slajdu) i ako možete vidjeti, znači ovih 11 točaka to je primjer Slovenije, a sada slijedeći slajdovi kako je to u Hrvatskoj. Znači u Hrvatskoj imamo, znači na 2 slajda, imamo 21, ako možete vidjeti skroz dolje, 21 točku, plus crvene 25 koraka vam treba da realizirate neku investiciju u Hrvatskoj, a 11 koraka u Sloveniji. I sada recite da svatko sam postavi sebi, i građani koji nas slušaju putem streaminga, gdje bi vi onda otišli nešto napraviti, investirati ako vam treba više nego duplo koraka, vremena, troškova, izgubljenih dana, izgubljene dobiti da nešto kreirate, napravite ovdje kod nas ili sat vremena vožnje dalje u Sloveniji. Mislim, svatko logičan bi rekao - pa naravno da ću ići negdje tamo gdje mi je brže, lakše i efikasnije napraviti. Ali sad ključna ta stvar da evo kao vijećnici da dobijete neku predodžbu, ovi koraci nisu prepreke koje postavlja EU, ovo je tipični hrvatski izum koji sprečava poduzetnika, obrtnika u investiranju. Ovo bih rekao ovdje jedan Hrvat drugog Hrvata sprečava u razvoju, ovo je doslovno tako, iako na vijestima, na televiziji, u novinama bilo bi dosta da se govori o tome, ali ovo su prepreke koje baš odbijaju ljude kojih se tiče kod investiranja, a odbija ih onaj koji prima plaću na mjestu državnog službenika ili donosi zakon, županijski zakon, državni zakon, i sprečava onoga koji njegovu plaću financira i koji je taj porezni obveznik znači. I sad uglavnom ako ćete imati kakvih pitanja u vezi ove tablice, ovo su niz tih propisa koje treba, suglasnosti ishoditi, ishođenje dozvola, ishođenje svega i svačega, a to se sve može sažeti u nekoliko koraka, ali zašto to nije kraće evo prepuštam vama na zaključak. I sada vidite ovdje potrebno vrijeme dana i trošak koji je potreban da se nešto, neki trošak čak nije ni predvidljiv, na žalost, ali nije. I sada da grafički samo kratko prikažemo, elementi ucjenjivanja i mjerenja, znači ako gledate od broja procedura Hrvatska ima znači 18 procedura, recimo realno 25 tih koraka, a u EU imamo ukupno 12 koraka, znači Slovenija ima 11, EU 12 koraka od projekta do useljenja u neki objekat. I sad ona ključna stvar evo šta grad i bilo tko, znači ključna stvar zašto se nešto događa tako što je, trošak nečega, trošak te papirologije ukupne investicije to je ono gdje poduzetnici zapnu i ne mogu dalje. Trošak ukupne investicije u Hrvatskoj je realno 9,4%, a realno do 15% se penje trošak te papirologije, a gledajte kako je to u EU, u EU znači je trošak papirologije od 1,5 do 4% ukupne investicije pa zato se tamo i puno brže može stvari napraviti, a kome je to najviše u interesu? Najviše u interesu je i investitoru, a i gradu, Gradu Ivanić-Gradu koji će imati ako se investicija brže napravi imat će trajne prihode od komunalnog doprinos, od poreza na dohodak i tako dalje, i tako dalje. Indeks kontrole izgradnje to smo malo prije govorili, i sada kratke napomene i zaključci, znači napravljen je prevelik broj procedura, to mogli ste i sami dobiti predodžbu, i sad preveliki je udio troška papirologije u odnosu na vrijednost tog skladišnog objekta i tako dalje, i šta je treće, sve se prebacuje preko leđa investitora jer vi danas nemate, ono što smo mi na Odboru za gospodarstvo hodogram neki kad krenete u nešto čekaju vas ti koraci, taj korak, taj korak toliko će koštati i toliko traje. To kod nas ne postoji jer stalno se pojavljuju neke dodatne mjere, dodatni zahtjevi koje jednostavno niste računali unaprijed sa nekim proračunom troškova. I sad šta je kod nas ključno, zapravo što je ono što ne valja? Ne valja nam svaka županija ima svoje propise, evo mi iz Odbora za gospodarstvo smo razgovarali o tome kao inicijativu ću predložiti znači da se i za zagrebačku županiju da se predloži kao prijedlog da se propisi Zagrebačke županije izjednače s propisima u Gradu Zagrebu, zato je Grad Zagreb puno više izgrađen ima puno jednostavnije propise nego Zagrebačka županija koja je puno manje izgrađena kao što se tiče nije naseljena, nije šta se tiče populacije, nema razloga da ima puno kompliciranije propise, to će biti jedna od naših inicijativa, zašto se ne bi izjednačili propisi, kad nešto radite u Ivanić-Gradu danas vam nisu isti zakoni kao kad nešto radite u Zagrebu recimo, ili u Varaždinu, ili u Splitu. 60% zakona i propisa je jednako 40% su drugačije kao da ste u drugoj zemlji jednostavno, a zašto? Zato što u Hrvatskoj ima evo 1500 javnopravnih tijela, 1500 ureda odlučuje o nečemu šta vama neće možda napraviti zastoj. I od tog zastoja tko najviše gubi, što smo već napomenuli, najviše gubi grad, upravo grad zato jer, ne gubi, zapravo odgođeno mu dolazi prihod vodnog doprinosa, komunalnog doprinosa jer investicija nije završena, porez na dohodak, zaposlenost i tako dalje. I sad koje su preporuke evo koje možemo dati, kako se može doskočiti tom problemu? Recimo iz prošlosti, Čakovec, Prelog oni doskaču tom problemu, u istoj zemlji živimo, ali znači preporuka je da Grad bude umrežen sa svim institucijama državne uprave, a upravo to znači da unaprijed se zna točno koji koraci trebaju, koliko će koštati nešto kad se nešto radi unaprijed i kolko će to trajati i da se ro na nekoj recimo polugodišnjoj bazi da se to iskristalizira taj neki hodogram. Druga stvar šta već postoji u EU, a kod nas još nije u primjeni to je ona šutnja administracije. Vi kad tražite neki zahtjev ako vam službenik ne odgovori u roku 15 dana taj zahtjev je vama odobren, znači to se zove šutnja administracije, znači smatra se da ste dobili dozvolu. Recimo to je jedna inovacija. I sad treća je harmonizacija propisa unutar neke županije, znači ovo je zato zašto ne bi propisi u našoj Županiji jednaki bili onima šta su u Zagrebu. I sada što se tiče samo prihoda gradskog proračuna, to se razgovara u EU, znači urban renta, Grad ima koristi od investicije tek kad je gotova, a u urban renti bi imali koristi od investicije u cijeloj fazi investicije i naravno svima bi bilo u interesu da se realizira. I sada nakon toga neće spriječiti neko ucjenjivanje investitora oko raznih suglasnosti što treba i što ne treba, i konačno je u Hrvatskoj započelo ono elektroničko obrađivanje svih procedura, ali to jako kod nas sporo ide. Da ne budem dužio puno, što taj Doing Business istraživanje zapravo treba nama olakšati?. Znači poduzećima olakšati poslovanje i ostvariti prostor za inovacije. Zašto inovacije, zašto nam je to bitno?. Zato recimo ovaj grafikon s desne strane ako gledate koji je faktor rasta u najrazvijenijoj zemlji svijeta je u SAD-u, koji je faktor, šta je njih stvorilo takvim kakvi jesu, takvom blagostanju, dobro danas imaju svakakvih problema, ali zadnjih 30-40 godina što im je najviše doprinijelo njihovom tom blagostanju, bogatstvu. Znači 80% blagostanja su oni stvorili iz inovacija, a samo 20% iz akumulacije kapitala poboljšali rad i vještine, znači drugim riječima ako gledamo znači na području Ivanić-Grada radovi, znači rekonstrukcije cesta, izgradnje nečega, svi ti radovi su znači za svaku pohvalu, ali oni doprinijet će ukupno tom nekom blagostanju samo u omjeru 20%, a onaj izum kao što je neka inovacija, poboljšanje radne vještine ili inovacija šta je recimo, ne mora to biti neki novi proizvod, može biti mnogo jača komunikacija Grada sa poduzetnicima, inovacija je recimo najrealniji primjer je tvornica znači koncept One Mate Rimca, znači to je najsvjetliji primjer inovacija, ali on može to raditi ako ga ne sprečava netko sa puno bivših koraka, da ima jednostavno čovjek slobodu kako se to kaže i da nije njegov radni dan, radno vrijeme, radna godina zaokupljena sa rješavanjem papira nego da bude zaokupljena kreativnim stvarima. Ja se zahvaljujem, ukoliko imate nekih pitanja mogu odgovoriti.

g. Krešimir Malec – vezano za ovu prezentaciju s obzirom da je to skup podataka, činjenica i evo to je tako, gdje smo tu smo, ali ono što proizlazi iz prezentacije znači šta je nama sad za činiti, šta možemo sami učiniti na području Grada, znači ne čekajući državu, ne čekajući Županiju, koje su to mjere koje možemo poduzimati. Nisam vidio to tu u prezentaciji, ali ono što sam već u nekoliko navrata predlagao, a vidimo da je izdavanje građevinskih dozvola jedan od najvećih ako ne i najveći ključni problem, znači vratimo nazad ured za prostorno planiranju u ingerenciju Grada. Znači tražiti od Zagrebačke županije da mi upravljamo s time. Moguće je, treba tražiti, onda imamo sve ono kako se kaže alate da ubrzamo te procese. Sve sukladno Zakonu, internim aktima, čisto je. Ja se apsolutno slažem da šutnju administracije treba, ne znam da je i sad ako bi se, ali ne treba se tužiti, nakon 15 dana ili 30 da je ona, znači šutnja administracije znači pristanak da, ali isto tako velim da upozorimo na ovaj dio znači da može nešto trajati 7 dana i 14 dana, ne mora 30 dana, da pokrenemo iz ovog Gradskog vijeća inicijativu da Ured za prostorno planiranje Zagrebačke županije se stavi pod ingerenciju Grada Ivanić-Grada. Evo, neka bude to zaključak ovog Gradskog vijeća, inicijativa, mi ne trebamo tu gradonačelnika ništa pitati, predsjednik je tu, neka predloži tako nešto, neka da u zadatak gradonačelniku da idemo u tu realizaciju onda ova prezentacija će imati potpuni smisao, a mislim da je to i bilo da pokrenemo ono na što možemo utjecati. Na stopu poreza ne možemo utjecati, na neke druge stvari ne možemo utjecati, ali na ovo možemo. Idemo si to dati u zadatak, a mi to možemo. Hvala.

Predsjendik Gradskog vijeća – hvala lijepa, evo na dobrom smo tragu svi skupa, davno smo već tu inicijativu i gradonačelnik je već to pokrenuo, fali nam samo jedan mali moment, morao čekati još godinu dana da pređemo u kategoriju velikog grada, znači preko 15 000 stanovnika tada stječemo uvjete upravo o kojima Vi govorite, a po sadašnjim pokazateljima broja stanovnika grada Ivanić-Grada koje ima Policijska postaja Ivanić-Grad Ivanić-Grad ovog trenutka ima 15 078 stanovnika. Po tome smo u kategoriji velikog grada, no međutim moramo pričekati popis stanovništva i onda ćemo to i potvrditi i vjerujem ta inicijativa je već itekako prisutna da se provede i u djelo da Ured za prostorno uređenje dođe ponovo u Ivanić-Grad.

**17. TOČKA - RAZNO**

g. Krešimir Malec – Inicijativa predsjedniče evo za Vas, znači evo ima već dvije godine, dajte da u ove prostorije uvedemo wi-fi da se možemo kada smo ovdje na sjednicama Gradskog vijeća da se možemo prikopčati i da možemo raditi.

Predsjednik gradskog vijeća – može, definitivno na slijedećoj sjednici ja se nadam da ćemo imati jedan mobilni uređaj. Hvala

Sjednica Gradskog vijeća Grada Ivanić-Grada dovršena je u 19:30 h.

Zapisnik izradila Predsjednik Gradskog vijeća

Grada Ivanić-Grada

Nikolina Mužević Željko Pongrac, pravnik kriminalist